text:
BIBILIYA IHINDURA IMIBEREHO Y’ABANTU
Sinifuzaga gupfa!!
IGIHE YAVUKIYE: 1964
IGIHUGU: U BWONGEREZA
KERA: NARI ICYOMANZI
IBYAMBAYEHO
Navukiye mu gace gatuwe cyane ka Paddington, mu mugi wa Londres, mu Bwongereza. Nabanaga na mama na bakuru banjye batatu. Kubera ko data yari umusinzi, twabanaga igihe gito ubundi akaduta akigendera.
Nkiri muto, mama yantoje gusenga buri joro. Nari mfite Bibiliya nto yarimo igitabo cya zaburi gusa. Nari narahimbye amajwi, nkajya ndirimba izo zaburi. Hari amagambo nasomye mu gitabo gisanzwe, ntajya nibagirwa na rimwe. Ayo magambo agira ati “hari igihe buzira ntibucye.” Nararaga ntasinziriye nyatekerezaho, nibaza uko bizagenda mu gihe kizaza. Naratekerezaga nti “ubuzima si ubu gusa. Ubundi se kubaho bimaze iki?” Mu by’ukuri, sinifuzaga gupfa.
Nagize amatsiko yo kumenya ibijyanye n’ubupfumu. Ibyo byatumye ngerageza kuvugana n’abapfuye, nkajyana n’abandi banyeshuri gusura amarimbi, kandi tukareba filimi ziteye ubwoba. Twumvaga ari ibintu bishimishije, ariko nanone biteye ubwoba.
Nigize inzererezi mfite imyaka icumi gusa. Natangiye kunywa itabi, bidatinze rirambata, amaherezo ntangira no kunywa marijuwana. Nagize imyaka 11 naramaze kuba umusinzi. Nubwo numvaga inzoga itandyoheye, gusinda byaranshimishaga. Nanone nakundaga umuzika no kubyina kandi nkajya mu birori no mu tubyiniro dutandukanye. Nagendaga nijoro nomboka ntihagire umbona, nkongera kugaruka mu rukerera nta wunciye iryera. Kubera ko bwacyaga naguye agacuho, akenshi nasibaga ishuri. Iyo nabaga nagiyeyo nabwo, sinatinyaga kunywa inzoga mu ishuri.
Mu mwaka wa nyuma w’amashuri naratsinzwe. Mama yarababaye kandi arandakarira, ariko ntiyari azi ko byatewe ahanini n’uko nari inzererezi. Twaratonganye cyane maze mva mu rugo, njya kwibanira n’umuhungu w’umurasita wari incuti yanjye. Yari umunyarugomo n’umugizi wa nabi kandi acuruza ibiyobyabwenge. Nahise ntwita, mbyara imfura yacu mfite imyaka 16 gusa.
UKO BIBILIYA YAHINDUYE IMIBEREHO YANJYE:
Nahuye n’Abahamya ba Yehova bwa mbere, igihe nabaga mu nzu yabagamo abakobwa babyariye iwabo n’abana babo. Abayobozi ni bo bari barampayemo icyumba. Icyo gihe hari abagore babiri b’Abahamya bakundaga gusura bamwe mu bagore twabanaga. Umunsi umwe narabegereye, ariko nashakaga kwereka abo Bahamya ko ibyo bigisha ari ibinyoma. Nababajije ibibazo byinshi, kandi byose babinshubije batuje, bifashishije Bibiliya. Kuba baramvugishaga mu bugwaneza, byaranshimishije cyane. Ibyo byatumye nemera ko banyigisha Bibiliya.
Nyuma y’igihe gito, hari ibintu nize muri Bibiliya bihindura imibereho yanjye. Kuva nkiri muto natinyaga urupfu. Ariko naje gusobanukirwa inyigisho ya Yesu ivuga iby’umuzuko (Yohana 5:28, 29). Nanone namenye ko Imana inyitaho (1 Petero 5:7). Nashimishijwe cyane n’amagambo ari muri Yeremiya 29:11, agira ati “‘kuko nzi neza ibyo ntekereza kubagirira,’ ni ko Yehova avuga. Ni amahoro si ibyago, kugira ngo muzagire imibereho myiza mu gihe kizaza, n’ibyiringiro.’” Ibyo byatumye ngira ibyiringiro byo kuzabaho iteka ku isi izahinduka paradizo.—Zaburi 37:29.
Abahamya ba Yehova banyeretse urukundo ruvuye ku mutima. Igihe najyaga mu materaniro yabo bwa mbere, banyakiranye ubwuzu n’urugwiro, kandi wabonaga basabana cyane (Yohana 13:34, 35). Uko banyakiriye byari bitandukanye cyane n’uko nakirwaga mu yandi madini. Abahamya birengagije uko nari meze, banyakira neza. Banyitayeho, bamba hafi, kandi bampa n’ibindi nari nkeneye. Numvaga nageze mu muryango mugari w’abantu bakundana.
Kwiga Bibiliya byatumye mbona ko ngomba kugira ibyo mpindura, kugira ngo ngendere ku mahame y’Imana agenga umuco. Ariko kureka itabi ntibyanyoroheye. Naje gusanga hari indirimbo zatumaga numva nshaka itabi na marijuwana, maze ndazireka. Nanone naretse kujya mu bitaramo no mu tubyiniro, kuko nifuzaga kureka ubusinzi. Uretse ibyo, nashakishije incuti nziza zari kumfasha kugira imico myiza no guhinduka.—Imigani 13:20.
Hagati aho, Tony na we Abahamya ba Yehova batangiye kumwigisha Bibiliya. Igihe bamusubizaga ibibazo yababajije bifashishije Bibiliya, yabonye ko ibyo bamwigishaga ari ukuri, maze atangira guhinduka mu buryo bugaragara. Yahagaritse ubucuti yari afitanye na bagenzi be bari abanyarugomo, areka kunywa marijuwana n’ibindi bikorwa bibi yakoraga. Kugira ngo turusheho gushimisha Yehova, twasanze tugomba kureka imibereho y’ubusambanyi twarimo, bityo umwana wacu na we akaba mu muryango utuje. Twashyingiranywe mu mwaka wa 1982.
“Ubu sinkirara ijoro ntagohetse, mpangayikishwe n’igihe kizaza n’urupfu”
Ndibuka ukuntu nashakishaga ingingo zo mu magazeti y’Umunara w’Umurinzi na Nimukanguke!, * zivuga amateka y’abantu baretse ingeso nk’izo nari mfite. Izo ngero zanteye inkunga cyane. Byatumye ngira imbaraga, numva ko ngomba gukomeza guhatana nta kugamburura. Nakomezaga gusenga Yehova ngo amfashe. Amaherezo jye na Tony twabatijwe muri Nyakanga 1982, maze tuba Abahamya ba Yehova.
UKO BYANGIRIYE AKAMARO:
Kugirana ubucuti na Yehova byarandokoye. Nanone jye na Tony yaradufashije mu bihe bikomeye. Twitoje kwishingikiriza ku Mana mu bihe bigoye, kandi yaradushyigikiye.—Zaburi 55:22.
Nshimishwa no kuba twarafashije umuhungu wacu n’umukobwa wacu bakamenya Yehova, nk’uko nanjye namumenye. Iyo mbonye ukuntu abana babo na bo bakuze bakamenya Imana, numva binteye ishema.
Singihangayikishwa n’igihe kizaza cyangwa urupfu. Ubu jye na Tony dusura amatorero y’Abahamya ba Yehova buri cyumweru, tukayatera inkunga. Nanone dufatanya n’abandi kwigisha abantu ko kwizera Yesu ari byo bihesha ubuzima bw’iteka.
^ par. 17 Yandikwa n’Abahamya ba Yehova.


c: text/html

text:
Musanze : Coronavirus yabibukije kudasuzugura inama bagirwa
Bamwe mu batuye mu mirenge itandukanye y’akarere ka Musanze bavuga ko bagizweho ingaruka n’icyorezo cyibasiye Isi cya COVID 19, zirimo ubukene, kubura ibiryo kuri bamwe, bityo bakaba bavuga ko bavanyemo amasomo azabafasha guhora biteguye guhangana n’ibindi bibazo byavuka.
Ubwo icyo cyorezo cyadukaga mu Rwanda, mu rwego rwo kucyirinda hafashwe gahunda ya Guma mu rugo, yatumye hari abakoraga imirimo yabinjirizaga amafaranga buri munsi baje kugobokwa na leta ku bijyanye no kubona ibibatunga, kuko batari barizigamiye.
Bamwe mu baturage bo mu mirenge ya Remera na Muhoza baganiriye na The Source Post bavuga ko bahereye kuri ibyo bibazo byavutse, bahigiye amasomo atatuma bongera gutungurwa nk’uko byababayeho. Uwitwa Uwimana Christophe wo mu murenge wa Remera, avuga ko bacitse ku muco wo kutumvira inama zijyanye n’isuku n’isukura kuko basanze ari ikintu cy’ingenzi bakerensaga.
Agira ati: “Mbere batubwiraga iby’isuku, gukaraba intoki, tukabifata nk’ibisanzwe. Ariko ubu twabonye ko bikomeye, ko utabyubahirije wanakwandura kiriya cyorezo (COVID 19), duhereye ku bo twumvise cyagiye gihitana mu mahanga. Dusigaye tubyubahiriza kuko batubwiye ko kugira isuku ari bumwe mu buryo bwo kucyirinda.”
Akomeza agira ati “ Ntakubeshye iyo mvuye hanze ngiye kwinjira mu rugo ndakaraba, kandi mbere sinabikoraga, ariko urabona mbyubahirije nshaje kubera iyi nyagwa.”
Umwe mu bayobozi w’abamotari mu karere ka Musanze utuye muri uyu murenge witwa Safari Janvier, avuga ko COVID 19 yabatunguye kugeza ubwo bakenera kugobokwa nyamara bitari bikwiye nk’abinjizaga amafaranga, akavuga ko ubu bahagurukiye kwizigamira igice cy’amafaranga baba binjije ku munsi.
Uwitwa Habimana ukora akazi ko gutwara imizigo mu isoko ry’imbuto n’imboga rya Musanze,utuye mu murenge wa Cyuve, na we yemeza ko biyambaje leta ngo ibagaboke nyamara barakoreraga amafaranga yashobora kubatunga muri ibi bihe iyo baba barayacunze neza, na we akaba avuga ko bahagurukiye kwizigamira mu mafaranga babona ku munsi n’ubwo ngo ari make.
Ikindi akomozaho bize ni ukubahiriza amabwiriza ya leta harimo agamije kubarinda indwara zitandukanye kuko basanze aba agamije kubafasha mu kubungabunga ubuzima bwabo, bityo ngo nk’inama zitangwa mu kwirinda indwara zirimo izandurira mu mibonano mpuzabitsina bagiye kuyubahiriza batazagira indwara banduriramo kuko batewe ubwoba na COVID 19.
Umunyamabanga Nshingwabikorwa w’umurenge wa Remera Twagirimana Edouard avuga ko abaturage ayobora basigiwe amasomo n’icyo cyorezo kandi ko bazakomeza kugira umuco, urimo kurangwa n’isuku no kwizigama., akemeza ko n’ubuyobozi butazahwema kubibutsa kuyakurikiza.
Agira ati “Isomo rya mbere ni ukwizigama ntibapfushe ubusa ibyo babonye, kuko bavuga ko biboneye ingorane zikomeye zo kurya byose bakabimara nta gutekereza iby’ejo hazaza. Ikindi ni ibijyanye n’isuku biyemeje gukaraba igihe cyose kandi kenshi mu rwego rwo kwirinda ibyorezo, mwabonye ko baguze za kandagirukarabe…”
Umusesenguzi mu by’ubukungu, Teddy Kaberuka avuga ko isomo rikomeye COVID 19 yasigiye abantu ari ukwivanamo imyumviye yo kumarira umunsi umwe amafaranga yose aba yaronse.
Ati “Isomo rikomeye rigaragazwa n’ubushakashatsi ndetse mpereye no ku byo nagiye nganira n’abantu, ni uko abantu bize, bumvise ko kwizigamira ari ingenzi, kubera ko uba utazi uko ejo buzacya hameze. Ugomba rero kurya make mu mafaranga ufite andi ukayazigama. Ni ihame abantu benshi bumvise ko nta gukorera igihumbi ngo uyarye yose. Rya 700 wizigamire 300.”
Atanga inama z’uko kwizigama bidakorwa ku byasagutse, ahubwo bisaba kwizirika umukanda. Ikindi ni uko kwizigama bidakorwa mu mafaranga gusa ahubwo binakorwa ku mitungo yimukanwa n’itimukanwa nk’isambu ndetse n’amatungo. Uko kwizigama kandi ngo gukwiye kujyana no kubikora ariko hari intego umuntu yihaye ku cyo ashaka kugeraho, kuko ngo bituma habaho kwigomwa.
Ntakirutimana Deus
24,557 total views, 2 views today

robotstxt: allowed

filter: keep


text: Muri icyo gihe, Yezu abwira Nikodemu ati «Nta wigeze azamuka ajya mu ijuru, uretse Umwana w’umuntu wamanutse aturutse mu ijuru. Mbese nk’uko Musa yamanitse inzoka mu butayu, ni ko n’Umwana w’umuntu azagomba kumanikwa, kugira ngo umwemera wese agire ubugingo bw’iteka.» Koko Imana yakunze isi cyane, bigeza aho itanga Umwana wayo w’ikinege, igira ngo umwemera wese atazacibwa, ahubwo agire ubugingo bw’iteka. Icyakora, Imana ntiyohereje Umwana wayo ku isi ngo ayicire urubanza, ahubwo yagira ngo akize isi.


text:
[wptab name=’Isomo: Abanyaroma 4′]
Isomo ryo mu ibaruwa Pawulo intumwa yandikiye Abanyaroma 4, 13.16-18
Koko rero, nta bwo ari amategeko yatumye Abrahamu cyangwa urubyaro rwe basezeranywa guhabwa isi yose ho umurage, ahubwo ni ubutungane butangwa n’ukwemera. Ni yo mpamvu, ari ku bw’ukwemera isezerano ryabaye ihame, ritangwa ku buntu, rigenerwa urubyaro rwose, atari abishingikirije amategeko bonyine, ahubwo ndetse n’abishingikirije ukwemera kwa Abrahamu, we mubyeyi wacu twese, nk’uko byanditswe ngo «Nakugize sekuru w’amahanga menshi.» Yemeye Imana, Yo isubiza ubuzima abapfuye, igaha kubaho ibitariho. Yizeye ibidashoboka nyamara aremera, maze aba atyo umubyeyi w’amahanga menshi bikurikije rya jambo ngo «Dore uko urubyaro rwawe ruzangana.»
[/wptab]
[wptab name=’Zaburi ya 104 (105)’]
Zaburi ya 104 (105), 4a.6a.7, 8-9, 42-43
Nimugarukire Uhoraho Nyir’ububasha,
mwebwe, nkomoko ya Abrahamu umugaragu we,
Ni we Uhoraho, Imana yacu,
umugenga w’isi yose.
Ahora yibuka ibyo yasezeranye bidasubirwaho,
ijambo yarahiriye amasekuruza igihumbi,
rya sezerano yagiranye na Abrahamu,
akarisubiriramo Izaki mu ndahiro,
Koko yibutse isezerano rye ritagatifu
yagiriye Abrahamu, umugaragu we!
Nuko yimura umuryango wishimye,
intore ze zisohokana urwamo rw’impundu.
[/wptab]
[end_wptabset]


text:
Sandri, si wowe wenyine wibaza iki kibazo. Benshi mu bo mungana barakibaza. Niba nkumva neza, urashaka kumenya niba hari ibimenyetso umukobwa yamenyeraho ko agiye kujya mu mihango, cyanecyane imihango ya mbere? Ni byo koko hari ibimenyetso bishobora kukwereka ko ugiye kujya mu mihango, gusa na none si ihame kuri bose. Ushobora kumva amabere ameze nk’aremerewe, ndetse ukumva uburyaryate ku buryo wumva ushaka kuyashima. Hari ubwo wakumva akurya, n’ibindi wiyumvamo mu mubiri. Hari abababara umugongo, abacika intege, abarwara umutwe, abaribwa mu nda, abagira umushiha, abumva se nta muntu bashaka kuvugisha n’ibindi bitewe n’imiterere ya buri muntu.
Uramutse wumvise bimwe muri ibi bimenyetso bije mu gihe kimwe, biba bishoboka ko ugiye kubona imihango. Ku rundi ruhande ariko, hari igihe utazabona ibi bimenyetso kandi imihango yawe ize. Gusa na none, uko amezi agenda ashira, urushaho kugenda wisobanukirwa kurushaho, ku buryo umenya ibimenyetso byawe wihariye. Kuko nk’urugero niba ubabara umutwe mu gihe ugiye kujya mu mihango, akenshi birakomeza bikamera bityo, akaba ari cyo kimenyetso uzakomeza kubona kereka gusa mu gihe habayeho impinduka mu mubiri.
Gusa kumenya ko imihango iri hafi, si impamvu yo gusiba ishuri, ahubwo tangira usabe ababyeyi ibikoresho by’isuku uzakenera imihango yaje nka kotegisi. Ubundi komeza gahunda zawe nk’ibisanzwe. Hanyuma habaye hari ikindi kibazo ufite ku bijyanye n’imihango, ushobora kumbaza ku murongo wacu 1019, niteguye kugusubiza.


text:
Nitwa Mugwaneza Nzahoyankuye Pamela , Imana ihindura ubuzima. Hari ibintu ijya icurika igacurikura ibindi bizima. Imana yakoze ibikomeye yankuye mu buraya , inkura ku rumogi,inkura ku kumasura ndirimbira abasinzi mukabari , Imana impindurira amateka, ingira neza nanjye ubu ndi umwana w’Imana. Ubu ndi umukozi wayo. Nari mutoya ariko satani iyo ashaka gukoresha abantu ntabwo areba imyaka, kandi iyo Imana ishaka guhindurira umuntu amateka ntabwo ireba imyaka, icyo iba yarakuvuzeho iragikora kandi ikagisohoza amahoro.
Mu byaha nahuriyemo n’imvune nyinshi cyanee , kujya mu kabari narakubiswe,nararwanye , nicaraga mu kabari bugacya, mu byaha nahuriyemo n’ibikomere byinshi cyanee. Nubwo byambayeho ariko Imana yaranzigamye kuko yariziko uyu munsi nzaba ndimo mvuga gukomera kwayo. Gusa Imana ibabarira ibyaha ariko ingaruka zabyo zihoraho, gusa ndashima Imana ko ntangaruka nyinshi nahuye nazo ariko izo nahuye nazo nzazivuga nsenye satani. Ndashima Imana ko navuye mu buraya nta sida ndwaye hamwe n’izindi ndwara zandurira mu busambanyi .
Navutse mama asengera muri ADEPR, papa ari umugaturika mvukira ahitwaga Kimicanga. Umwana unkurikira yarapfuye yishwe na Sida, ndibuka 2001 nibwo nigaga muwa mbere mfite imyaka 8, ababyeyi banjye bapfiriye mu mwaka umwe ubuzima burancaga, ndacanganyukirwa . Imiryango iradutererana, iyo nararaga hano ejo narahavaga. Twabaye muri ubwo buzima nkarara aho mbonye, naje guhura n’abantu burubyiruko bari mu kigare kibi , babasinzi b’indaya. Nanjye byarangiye ngiye muri icyo kigare. Barambwiye ngo nize banyereke ahantu hari akazi (Uburaya) Nuko byatangiye mba indaya mbi cyanee nkuraho.
Bibiliya iravugango , Imana niyo se w’impfubyi, ikaba umugabo w’abapfakazi . Ubupfubyi bwanteye ibikomere. Gusa iyo wemereye Imana, ugaca bugufiya, Imana ikugirira imbabazi. Igihe cyarageze urumogi rwo mu Rwanda rumbana rukeya nkajya njya no muri congo kurushaka yo, iyo nageraga muri congo nakoraga uburaga nkajya no kubyinira mu kabari. Njya mbwira abantu ngo satani nawe agira imbaraga yari yarampaye igikundiro cyo gukundwa n’abagabo kandi bubatse , bambaye impeta. Hari igihe najyaga nicara umutima ukambwira ngo hari igihe ubu buzima uzabuvamo. Njya mbwira abantu ngo ikintu cya mbere kizagushinja ni umutimanama.
Icyo gihe nagiraga amahane nkarwana , na karitsiye nabagamo baranyirukanaga, iyo abayobozi banyirukanaga nababwiragako batanyirukanye mu Rwanda, najyaga nambara ubusa wandeba ngahita ngukubita, Icyo gihe nari mfite imbaraga za satani. Umutima wambwiragako hari igihe nzava muri ubwo buzima. Igihe cyarageze ntwita umwana utagira se, ntangira gukurira mu bikomere. Hari igihe naryamanaga n’abantu ntibakoreshe agakingirizo kubera gusinda, nagiye kwipimisha incuro zirenga icumi ngasanga ndi muzima, najyaga mbwira Imana ngo nindinda nzayishima, kuko numvaga nshobora kuzicwa na Sida kuko iwacu ariyo yabishe, nkabona izaba karande. Nagize igikomere cyo gutwita umwana utagira se. Natangiye guca bugufi ariko nkanywa urumogi rwinshi kugirango niyibagize ibibazo , icyo gihe abavandimwe bambazaga uwanteye inda ariko nkababeshya , sinagiraga uwo ntura ibibazo.
Igihe kimwe tuvuye mu kabari ndikumwe n’indi ndaya umupasitaeri yaduciyeho aduha lifuti , aratubwirango Imana yambwiyengo nce hano mbatware. Aratubwirango muri mwebwe harimo umuntu utwite kandi ntabwo abizi ariko nayikuramo azapfana nayo kuko iyo nda yaje mu mugambi w’Imana. Imana yaciye kuri uwo mwana ishaka guhindurira nyina amateka , arongera aravugango umwe muri mwebwe azajya avoma bihita, azajya araya abone amafaranga menshi ariko nibucya ayabure. Icyo gihe twatangiye kwitana bamwana, ntangira kubwira iyo ndaya yindi ngo niwe, nawe ati ninjye.
Narasamye Imana impishako nasamye, abantu bakazajya babimbwira. Nagiye kwipimisha nsanga ndi muzima nubwo umwana atagiraga se. Igihe cyarageze nza guhura n’umusore w’umukanishi nawe unywa urumogi na za waragi. Ndibuka najyaga mvugango nimpfa bazampambane primus y’amapine ikonjen’urumogi. Najyendana intore ku matwi. Uwo musore naramuterese musabako twabana. Birangira tubanye, aho yaratuye habaga umumama w’umurokore akajya andarika ngo nzagende dusengane. Mubwirako ngiye mu rusengero rwabo rwashya.
Igihe cyarageze Pamela atwite agira ubwoba bwinshi ko azapfa arikubyara, byagezeho asaba wa mumama ko nibajyana gusenga azamugurira primus kandi akazajya abikora buri uko bajyanye gusenga. Wa mumama w’umutaranyi yarabimwemereye, akazajya amugurira primus buri uko bajyanye gusenga. Igihe cyarageze Pamela yumva ijwi ry’Imana imubwirako izamugira neza niyihana agakizwa. Pamela yarakijijwe ubu ni umukozi w’Imana abyaye gatatu aracyabana na wa mugabo yitereteye. Kubera uburebure bw’ubuhamya nshuti bakunzi ba www.agakiza.org mwihangane turabaha video mwumve ubuhamya bwose. Mwumve intambara yahuye nazo nyuma yo gukizwa , mwumve n’ibindi bigeragezo yahuye nabyo amaze gushaka , mwumve uko yihanganye , mwumve aho Imana igejeje ikora ku buzima bwe. Mwumve nuko ubuzima bwe bwahindutse neza.
UBUHAMYA BWA PAMELA WABAYE INDAYA AKIRI MUTO, NYUMA IMANA IKAMUHA AGAKIZA


text:
Musanze: Imvura idasanzwe yaturutse mubirunga yangije byinshi.
Mu karere ka Musanze, umurenge wa Busogo, isuri yamanutse mubirunga itewe n’imvura ikomeye yaguye yasenyeye abaturage yangiza imyaka yica amatungo.
Amakuru ava mu karere ka Musanze, arahamya ko mu ijoro ryo kuri uyu wa gatandatu rishyira ku cyumweru Taliki ya 29 Gicurasi 2016, imvura ikomeye yaguye mu karere ka Musanze no mubirunga, isuri ikomeye yatewe n’iyi mvura ikamanuka mubirunga igasenya amazu y’abaturage ikangiza imyaka y’abaturage ikanica amatungo.
Ubuyobozi bw’aka karere ka Musanze, butangaza ko nubwo iyi mvura yangije byinshi birimo amazu, imyaka y’abaturage n’amatungo agapfa ngo nta muntu waguye muri ibi biza.
Abaturage bibasiwe cyane n’ibi biza ni abo mu kagari ka Sahara mu murenge wa busogo nubwo no mu kagari ka Gisesero bakozweho, amazu, imyaka byangiritse cyane amwe mu matungo arapfa.
Ibyangiritse byahise bimenyekana ni amazu 12 yasenyutse, Mu kagari ka Sahara, amazu icyenda yasenyutse, mu kagari ka Gisesero amazu atatu niyo yasenyutse, muri ibi biza kandi ihene imwe yapfuye, intama imwe irapfa n’inkoko eshatu zirapfa, imyaka mu mirima y’abaturage yangiritse irengerwa n’amazi.
Ubuyobozi bw’akarere ka Musanze, ubuyobozi bw’inzego zishinzwe umutekano hamwe n’izindi nzego zitandukanye bihutiye kujya aho ibi biza byakoze ibara, ubuyobozi bwahumurije abaturage, bwasabye kandi abaturage gufasha bagenzi babo mu kubona aho barara, ibyo kurya ariko kandi bunizeza abakozweho n’aya mahano ko Leta iri gukora ibishoboka ngo ibagoboke.
Munyaneza Theogene / intyoza.com


text:
Christopher yavuze ineza Nizzo yamugiriye
Yanditswe na Ndamyirokoye François
Muneza Christopher wamenyekanye mu muziki nyarwanda nka Christopher yatangaje uburyo Nizzo yamugiriye neza amugurira imyenda yo kugira ngo yitabire iborori bya Salax Awards.
Icyo gihe Christopher avuga ko Nizzo yamuhamagaye ngo bage muri ibyo birori, Christopher amubwira ko nta myenda afite yo kwitabira ibirori nk’ibyo, Nizzo afata imodoka ajya kumureba ajya kumugurira imyenda hanyuma bajya muri ibyo birori.
Ku rundi ruhande kandi ngo mbere yumvaga ibirori bya Salax hari abandi bigenewe.
Abandi ashimira bamufashije mu iterambere ry’ umuziki we harimo Mani Martin ngo wagiye amuba hafi ubwo yabaga akora indirimbo ze, ashimira kandi n’abandi barimo KINA Music (Ishimwe Clement) ndetse na bamwe mu banyamakuru bamufashije mu kuzamura umuziki we.
Mu banyamakuru yashimiye harimo Patycope wamenyekanye mu gufasha abahanzi kuva hambere, David Bayingana, Ally Soudy n’abandi.
Umuhanzi Tom Close na we ngo ari mu bantu kandi bamufashije mu iterambere ry’ubuhanzi bwe.
Umuhanzi Christopher ubusanzwe azwi ku ndirimbo zirimo iyitwa “Your body”, “Byanze”, “Isezerano”, “Simusiga”, “Ndabyemeye”, kandi afite n’izindi.


text:
Polisi, RURA n’abayobozi b’ibigo bitwara abagenzi bashashe inzobe ku bitera impanuka
Yanditswe na Mutungirehe Samuel
Inzego za Polisi y’u Rwanda, Urwego rw’igihugu rushinzwe imirimo imwe n’imwe ifitiye igihugu akamaro RURA n’abayobozi b’ibigo bitwara abantu n’ibintu baganiriye ku buryo harushwaho gukaza ingamba zo gukumira impanuka zo mu muhanda, muri gahunda imaze igihe itangijwe ya Gerayo Amahoro.
Ni inama y’umunsi umwe yahurije abo bayobozi ku kicaro gikuru cya polisi y’u Rwanda kuri uyu wa 25 Nyakanga 2019, aho bashashe inzobe bakareba icyatera impanuka icyo ari cyo cyose n’amakosa ashobora kwirindwa kugira ngo impanuka zisigaye zibe ari izitabonerwa intandaro yazo.
Ubwo yafunguraga iyo nama ku mugaragaro, Komiseri muri Polisi y’u Rwanda ushinzwe ibikorwa CP Namuhoranye Felix, yavuze ko impanuka ubundi yagombye kuba ikintu kigwiririye umuntu, ibyo yagombaga gukora byose yabikoze.
Yatanze urugero agira ati: “Uhagaze aho wagombaga guhagarara, uhahagaze uko wagombaga kuhahagarara, uhahagaze igihe wagombaga kuhahagararira, hanyuma igiti kikakwituraho; iyo twumva iba ari impanuka.
Ariko uhagaze munsi y’igiti kenda kugwa, ukabibona ko icyo giti kigiye kugwa; ugahagarara munsi ya cya giti hari umuyaga mwinshi, ukahatinda igiti kikakwituraho nta bwo ubundi iyo yagombye kuba ari impanuka. Ibyo wakoze byose byari bitegereje ko icyo giti gishobora kugwa.”
Yasobanuye ko nyinshi mu mpanuka ziba iyo bazisesenguye basanga byari gushoboka cyane ko zitaba, ati “Mu by’ukuri, dusanga atari impanuka.”
Yakomeje atanga ingero ko iyo umushoferi afashe akuma kagabanya umuvuduko w’imodoka ka ‘Speed Governor’, akagacokoza kagakora uko katagomba gukora impanuka yaturuka ku kibazo cy’umuvuduko bigoye kuyita impanuka kuko yari kwirindwa.
CP Namuhoranye yaboneyeho gusaba abateraniye muri iyo nama kubwizanya ukuri bagashaka umuzi wose w’impanuka iyo ari yo yose n’uko yakwirindwa hagasigara impanuka zidashobora kwirindwa cyangwa gutekerezwa.
Imwe mu ngingo yakomeje kugarukwaho n’abayobozi batandukanye bafashe ijambo, bagarutse ku bivugwa n’abashoferi cy’umunaniro uturuka ku gukoreshwa amasaha menshi ariko no kutubahiriza amasaha y’ikuruhuko bahabwa bigatuma abo abashoferi bakora impanuka za hato na hato zari kwirindwa.
Kuri iyo ngingo, Mwongozi Theoneste, uhagarariye Ishyirahamwe ry’ibigo byose bitwara abagenzi mu buryo bwihuse, Express, n’izindi ebyiri zikorera mu Mujyi wa Kigali, yemeye ko icyo kibazo bakigejejweho ariko hari uko babisesenguye.
Ati: “Iyo ubirebye neza ukabisesengura nta bwo ari ko biteye. Abashoferi bacu nta bwo buri mushoferi aguma ku modoka wenyine, baba bafite ababasimbura. Ikindi, ni iyo ugiye kureba imodoka dutunze zose nta bwo zibera mu muhanda icyarimwe. Ni ukuvuga ngo bipfira hehe?
Ni uko iyo umushoferi yakoze, bakamuha umwanya wo kuruhuka kuko bagenda basimburana, nta bwo na twe turemera ko awukoresha uko uri kuko ushobora gusanga umushoferi yagiye aho aruhukira. Tuvuge niba ahagurutse i Kigali akagera i Huye aho aruhukira akarara, niba ahageze saa kumi n’ebyiri ntage kuruhuka koko.”
Yahamije ko gahunda ya Gerayo Amahoro igamije kubafasha kongera ubukangurambaga kuri abo bashoferi mu rwego rwo guhindura imyumvire.
Uhagarariye amashyirahamwe y’Abamotari mu Rwanda, Ngarambe Daniel, yavuze ko nk’abamotari bo bakomeje guhugurwa kuko basanze impanuka nyinshi ziba zibaturutseho kubera kutubahiriza amategeko y’umuhanda.
Abateraniye muri iyo nama bazagira imyanzuro y’ibigiye kwitabwaho mu byumweru bisigaye mu bukangurambaga bwa Gerayo Amahoro bw’ibyumweru 52 bumaze ibyumweru 11 butangiye.


text:
Itangazo abo bayobozi basohoye ku wa 15 Nzeli 2021, rivuga ko ayo masezerano yiswe “Aukus” agamije gushyiraho ubufatanye bushya mu by’umutekano, by’umwihariko akaba uburyo bwo gushyigikira igisirikare cya Australie ngo nacyo kigire ingufu zisumbuye cyane ko iri mu karere kamwe n’u Bushinwa.
Riragira riti “Nk’umushinga wa mbere muri Aukus, twiyemeje guhuza umugambi wo gushyigikira igisirikare cya Australie ngo kibashe kugira amato y’intambara agendera munsi y’inyanja kandi akoresha ingufu za nucléaire.”
Ryakomeje risobanura riti “Ubwo bushobozi buzatuma akarere ka Indo-Pacifique karushaho gutekana ndetse buzakenerwa mu gihe cyo gushyigikira inyungu n’indangagaciro duhuriyeho.”
Abasesenguzi bagaragaza ko uko gushyigikira igisirikare cya Australie ngo kigire ingufu bisa n’ihangana riziguye Amerika n’u Bwongereza biri gushyira ku Bushinwa kuko ari bwo busanzwe bufite ingabo zihagazeho muri ako karere. Uko zirushaho kubaka ubushobozi, ni ko ibyo bihugu bitatu bihangayika.
Icyakora ngo nubwo ubwo bushobozi bwa Australie buzatangira kwifashishwa vuba bukimara kuboneka, izakomeza kubahiriza amabwiriza yose nk’igihugu kidakoresha ingufu za nucléaire.
Uretse gushyigikira icyo gihugu mu ikorwa ry’intwaro, amasezerano ya Aukus anakubiyemo imikoranire mu butasi bwifashisha ikoranabuhanga no guhangana n’ibitero birikorerwaho.
Isinywa ry’ayo masezerano ryatumye Australie ihita ihagarika ayo yari ifitanye n’u Bufaransa kuva mu 2016, y’uko bwayikorera ubwato bw’intambara bugendera munsi y’inyanja. Ni amasezerano yari afite agaciro ka miliyari 50$.


text:
Hari abantu benshi bahora bibaza uburyo umuntu yamenya ko ari murukundo n’undi mugenzi we yaba umukobwa cyangwa se umuhungu.Dore bimwe mubimenyetso byabikwereka: 1.WIBAGIWE IBIHE BYAHISE Mu rukundo habaho kumenyana,igihe cyo gukundana.Gutandukana nabyo ntibibura hagati y’abakundanye.Gutandukana n’uwo mwakundanaga biragora kubyakira.Ikizakubwira ko ubu wagarutse mu rukundo,uwo mwahoranye waramwibagiwe.Muri make ibihe bibi wagize mu rukundo rwawe ntukibiha umwanya muri wowe ahubwo usigaye ufite undi ubona akurutira byose.Kuva mwahura ubuzima bwawe bwabaye bushya. 2.AGUHORA MU BITEKEREZO Buri gihe mu ibitekerezo byawe hahoramo ishusho ye.Wumva iteka wamuhamagara.Iyo umwibutse inseko ziba zose niyo ntawe mwaba muganira.Uhora wibaza niba agutekerezaho nk’uko ubigira.Niba mbere yo kuryama ariwe ubanza gutekereza ,mbere y’uko usinzira wanakanguka akaba ariwe uza mu bitekerezo mbere nta kabuza uramukunda. 3.UMWITAHO Buri gihe uba wumva wamufasha mu kibazo cyose yahura nacyo.Uhora ushaka kumenya uko yaramutse,yiriwe mbese byose bimwerekeyeho.Iyo agize nk’ikibazo cy’uburwayi nawe uba wumva indwara ikuriho,uhangayitse cyane.Buri gihe uhora wumva waharanira icyamushimisha/icyamunyura.Kuri wowe uba wumva yahorana umunezero. 4.NTIWITA KU BANDI BAHUNGU/BAKOBWA Niba muri iki gihe ubona abandi bakobwa/bahungu ntacyo bakubwiye cyane ,ukaba ubona Yohani/Mariya ariwe ubaruta bose nta kindi kimenyetso uramukunda. 5.WUMVA ITEKA MWAHORANA Iyo muganira uba wumva utamuva iruhande.Ikiganiro mugirana kigenda kigutwara nubwo mwaba muganira ku bintu bisanzwe.Ntumenya igihe amasaha yagendeye.Iyo mufashe igihe mugatembera uba wumva ntakiruta ibyo. 6.NTIWITA KU BIBI BYE Umuhanzi uherutse kutuvamo Jean Christophe Matata niwe wagize ati :"Amaso akunda …ntabona neza".Yari yabyitegereje.Iyo wakunze umuntu ntuba wumva hari ikosa agira.Umuvuze nabi murabipfa. 7.UTANGIRA GUSHUSHANYA EJO HAZAZA HANYU Nibwo mukimenyana ariko wahise wibona mwabanye.mwibarutse abana n’indi mishinga miremire.Iki nacyo nikimenyetso cyakwereka ko ukunda umuhungu/umukobwa.
Hari abantu benshi bahora bibaza uburyo umuntu yamenya ko ari murukundo n’undi mugenzi we yaba umukobwa cyangwa se umuhungu.Dore bimwe mubimenyetso byabikwereka:
1.WIBAGIWE IBIHE BYAHISE
Mu rukundo habaho kumenyana,igihe cyo gukundana.Gutandukana nabyo ntibibura hagati y’abakundanye.Gutandukana n’uwo mwakundanaga biragora kubyakira.Ikizakubwira ko ubu wagarutse mu rukundo,uwo mwahoranye waramwibagiwe.Muri make ibihe bibi wagize mu rukundo rwawe ntukibiha umwanya muri wowe ahubwo usigaye ufite undi ubona akurutira byose.Kuva mwahura ubuzima bwawe bwabaye bushya.
2.AGUHORA MU BITEKEREZO
Buri gihe mu ibitekerezo byawe hahoramo ishusho ye.Wumva iteka wamuhamagara.Iyo umwibutse inseko ziba zose niyo ntawe mwaba muganira.Uhora wibaza niba agutekerezaho nk’uko ubigira.Niba mbere yo kuryama ariwe ubanza gutekereza ,mbere y’uko usinzira wanakanguka akaba ariwe uza mu bitekerezo mbere nta kabuza uramukunda.
3.UMWITAHO
Buri gihe uba wumva wamufasha mu kibazo cyose yahura nacyo.Uhora ushaka kumenya uko yaramutse,yiriwe mbese byose bimwerekeyeho.Iyo agize nk’ikibazo cy’uburwayi nawe uba wumva indwara ikuriho,uhangayitse cyane.Buri gihe uhora wumva waharanira icyamushimisha/icyamunyura.Kuri wowe uba wumva yahorana umunezero.
4.NTIWITA KU BANDI BAHUNGU/BAKOBWA
Niba muri iki gihe ubona abandi bakobwa/bahungu ntacyo bakubwiye cyane ,ukaba ubona Yohani/Mariya ariwe ubaruta bose nta kindi kimenyetso uramukunda.
5.WUMVA ITEKA MWAHORANA
Iyo muganira uba wumva utamuva iruhande.Ikiganiro mugirana kigenda kigutwara nubwo mwaba muganira ku bintu bisanzwe.Ntumenya igihe amasaha yagendeye.Iyo mufashe igihe mugatembera uba wumva ntakiruta ibyo.
6.NTIWITA KU BIBI BYE
Umuhanzi uherutse kutuvamo Jean Christophe Matata niwe wagize ati :"Amaso akunda …ntabona neza".Yari yabyitegereje.Iyo wakunze umuntu ntuba wumva hari ikosa agira.Umuvuze nabi murabipfa.
7.UTANGIRA GUSHUSHANYA EJO HAZAZA HANYU
Nibwo mukimenyana ariko wahise wibona mwabanye.mwibarutse abana n’indi mishinga miremire.Iki nacyo nikimenyetso cyakwereka ko ukunda umuhungu/umukobwa.


text:
Ibaruwa ifunguye y’ubugira kabiri igenewe
Nyakubahwa Prezida Paul Kagame.
P. Théophile Murengerantwari
Nyakubahwa Prezida Paul Kagame,
Hashize imyaka iyinga icumi mbandikiye ibaruwa ifunguye, aho anabasabaga nk’umukuru w’igihugu, kugerageza kwita ku kibazo cy’akarengane gakomeye kari gakomeje kugirirwa abaturage mushinzwe kuyobora.
Ibaruwa ifunguye nabandikiye, ntiyari igamije kubagaya mu miyoborere mwari mwariyemeje gutwaramo u Rwanda, n’agatsinda ku itariki ya 5 Mata 2000 igihe nandika, mwari mukimara gusimbura Prezida Pasteur Bizimungu by’agateganyo, nyuma y’aho amaze kwegurira ku mirimo y’ubuyobozi bw’igihugu. Icyo gihe n’ubwo igihugu cyari mu bihe bitoroshye, kandi ari no mu gihe cyo kwibuka abazize Genoside yakorewe abatutsi, nkurikije uko nababonaga ubushake bwo gukemura ibibazo by’ abagiriwe akarengane mu gihe cya Genoside, nibwiye ko biri muri kamere yanyu yo kwamagana abahohoterwa abo aribo bose no ku buryo bwose. Ntihashize n’igihe mutorerwa koko umwanya wo kuyobora igihugu ku buryo bwemewe, najye nkomeza kwibwira ko mwazageraho mukita no ku kibazo cy’akarengane k’abantu nari nabagejejeho.
Nyakubahwa Prezida, igihe mbandikiye nibwiraga kandi ko ntabubahutse, ikindi ko mushoboye gutega amatwi ibibazo byose by’abaturage mushinzwe. Kuba naribaraga nk’umwe mu baturage muragijwe nicyo cyatumye ntiyumvamo impfunwe ryo kubaza ababishinzwe, impamvu abantu bashobora kugirirwa akarengane ku mugaragaro, bagashinjwa ibinyoma bikimerwa, noneho bagakatirwa ibihano bikomeye birimo kubaheza muri za gereza nazo zitubaha uburenganzira bw’ikiremwamuntu.
Icyantangaje bikomeye, ni uko aho kugirango mpabwe igisubizo cyangwa se mbazwe ibisobanuro ku buryo buboneye, ahubwo kuva icyo igihe ibaruwa nari nabandikiye abo mukuriye benshi bayifasheho guhungabanya umutekano w’igihugu. Sinsubiramo ibikorwa byo kubangamira umutekano wanjye bwite nagiriwe n’inzego z’iperereza kimwe n’iza gipolisi, ndetse ndabamenyesha ko hari aho nagarikiye ku muryango wa Gereza, ngomba gufungwa.
Maze gufata igihe gihagije cyo kubizirikana, naje gutekereza ku mugani uvuga ko umwami atica ahubwo hakica rubanda, nuko nibwira ko ibikorwa byo guhohoterwa nagiriwe n’inzego mukuriye bishobora kuba byarakozwe n’abantu bamenyereye kugira ubwira, bagashaka gukemurira ibibazo nyirubwite mu nzira atabatumye. Niyo mpamvu niyemeje kongera kuboherereza indi baruwa ya kabiri, mbitewe cyane cyane n’uko ibibazo nabagezagaho mu ya mbere ntacyakemutseho, abarenganaga bakomeje kurushaho kurenganywa. Byongeye kandi ndasanga ibyemezo igihugu gifata mu nzira igana ubutabera bikomeje kuba nk’igitonyanga mu nyanja, imbaga y’abanyarwanda mushinzwe ikaba ikomeje kuhazaharira.
Ariko hari n’izindi mpamvu zinteye kwandika muri kino gihe, arizo ngiye kabasobanurira, zikaba zigusha zose mu nzira yo gukomeza kwerekana akarengane gakomeje kuranga ubutegetsi mufite. Hari n’ikindi gikomeje kugaragara, kikaba ari inzangano mu banyarwanda zishingiye ku mateka, zikaba zikomeje guhabwa intebe mu mikorere ya buri munsi. Ikigaragara nabwo, ni uko hagiye habaho imyumvire itandukira ya bamwe na bamwe, igihe kimwe habaho inyigisho yo gutoza abanyarwanda umuco wo kubana kivandimwe, hakaba ababibonamo kubangamira inyungu zabo bwite. Niyo mpamvu nifuza kugaruka cyane cyane ku ibaruwa yiswe iy’igisibo yanditswe na Musenyeri Andereya Perraudin, hakaba abantu bamwe babangamiwe cyane n’ubutumwa bwiza bufasha imibanire, ndavuga nyine abo batari bakeneye gusangira n’abandi ibyiza by’igihugu mu kivandimwe. Nyamara ikibabaje ni uko iryo curaburindi tutararivamo tukaba dukomeje gucira imanza amateka, bigaragazwa no gusebanya kwa hato na hato no guharabika abandi nta mpamvu bihereye ku ngengabitekerezo yegekwa ku bantu bamwe by’akarengane gusa.
Ubwumvikane buke iyo bufite intandaro mu mateka, nsanga ntawundi muti wo kubukiza uretse ibiganiro bitaziguye ku banyarwanda b’ingeri zose nta wuhejwe. Uwo muti wajyaga kuboneka, iyaba ubutegetsi muhagarariye butariyemeje kuvanaho inzira zose z’ubwisanzure n’ibiganiro bitaziguye kubo bireba bose. Iryo kosa ryo kutemerera abantu kuganira mu bwisanzure rikaba ryari rikwiriye gukosorwa mu maguru mashya niba icyo tugamije koko ari ukubaka u Rwanda., hato hatagira n’abashobora gukeka ko kwanga ibiganiro bisobanura ko haba hari ikintu kibi gikomeye cyakozwe n’ubutegetsi bwanyu, icyo kikaba kigomba guhishwa byanze bikunze.
1. Imyaka 50 y’ibaruwa y’igisibo ya Musenyeri Perraudin.
Nyakubahwa Prezida wa Repubulika,
Mu gihe cyo kwibuka ku nshuro ya 13 Genoside yakorewe abatutsi, hakaba hari ku itariki ya 7 Mata 2007 i Murambi, mwavuze Diskuru irimo amarangamutima menshi, ariko ikubiyemo byinshi mubyo mwemera mwashakaga kugeza ku banyarwanda, kandi mutangaza ko ari ukuri kwanyu. Mubyo mwagarutseho cyane harimo ibyo abantu babacitse bamaze gukora Genoside, murushaho gutsindagira ko mwajyaga kubamariramo umujinya wanyu wose. Hagati aho hari jambo mwagarutseho mukwicuza kuba mutarabonye uburyo n’igihe kugirango ibyo mubishobore, muza noneho no kwicuza kuba Nyakwigendera Musenyeri Andereya Perraudin nawe yaba yarabacitse muri abo.
Aha ababasha gukurikira mu buryo budushobokeye ibyagiye biranga amateka y’igihugu cyacu, ntitwabuze gutangara, hanyuma dutekereza ko abagira Prezida wa Repubulika inama harimo abashobora kuba bamushuka, bigatuma avuga rimwe na rimwe ibibazo batajyanye n’amateka y’u Rwanda uko biteye nyabyo. Ninayo mpamvu nabisabiraga ngo nimubona agahe imirimo myinshi mufite ibakundiye, muzongere munyuze amaso mu ibaruwa y’igisibo Musenyeri Perraudin yandikiye abakirisitu gatolika tariki ya 11 Gashyantare 1959, hanyuma mugerageze gusubiza uriya Musenyeri witabye Imana icyubahiro, kuko ibyo yakoreye u Rwanda ni byinshi ku buryo kumushyira mu rwego rw’abanzi barwo bitaba bikwiye.
Ikindi gitangaje kurushaho, ni uko nyuma y’imyaka 50 yanditse iriya baruwa, bigaragara ko ibyo ubutumwa yatanze n’ubu mu gihe turimo bigifite agaciro, cyane cyane ko iby’akarengane bigirirwa rubanda byongeye kurushaho gukaza umurego. Mu gihe nizeye ko muzakorana ubushishozi mukongera gusubira mu butumwa bwa Musenyeri bwo mu 1959, mbaye mbasubiriye mu ngingo z’ingenzi zari zibugize, kugirango namwe mwirebere ko ababagira inama haraho bagiye babashuka, nta kabuza bagamije kubaroha cyangwa babakeneyeho inyungu. Musenyeri Perraudin rero aragaruka kuri ibi bikurikira:
- Urukundo rwa kivandimwe nirwo ruri hejuru ya byose, nk’uko Paulo mutagatifu yabibwiye Abanyakolosi. Nta kindi gishobora kubyara ishya n’ihirwe mu Rwanda rwacu dukunda, mu miryango irugize kimwe no kuri buri wese mubarutuye, uretse gushyira mu bikorwa muri rusange kandi ku neza uwo mugenzo mwiza. Imana ubwayo ni urukundo. Ikintu cyose cyakorwa kitari ku bw’urukundo rwa kivandimwe, icyo ntikiba giturutse ku Mana. Nta rukundo rwa kivandimwe ruriho, kwiyita umukirisitu byaba binyuranyije n’ukuri, kabone n’iyo waba warabatijwe. Nta na rimwe haba mu miryango isanzwe cyangwa se iyagutse wakwirahira ngo uvuge ko harimo umutekano, ituze n’ubutabera, mu gihe cyose urukundo rwa kivandimwe rubuze.
- Nitwemere turebe mbere na mbere ko mu Rwanda koko harimo amoko anyuranye y’abantu kandi afite imisusire yigaragaza, n’ubwo bwose hariho imiryango inyuranye yagiye yivanga ku bw’ishyingirana. Ubunyurane bw’amoko, ni ikintu rwose mu bisanzwe, kandi ntacyo twabikoraho ngo bihinduke ukundi. Byose byabaye kubw’umurage w’amateka, kandi ayo mateka nta ruhare twashoboraga kuyagiraho. Nitwiyakire rero uko turi mu runyurane rw’amoko yacu, ahubwo tugerageze kumvikana no gukundana kivandimwe mu gihugu dusangiye.
- Amoko yose aho ava akagera akwiye icyubahiro ku buryo bumwe kandi yose Imana iyakunda kimwe. Buri bwoko bwose bw’abantu bigira imico bwihariye kimwe n’amafuti aburanga. N’agatsinda nta muntu wigeze usaba kuvukira mu gice iki n’iki. Ni kimenyetso rwose cy’akarengane kandi binyuranyije n’urukundo rwa kivandimwe guhohotera undi umuziza ubwoko akomokamo. Nta kindi gisubizo ku by’amoko uretse ko abantu baturuka mu moko anyuranye bagomba kubana mu bwumvikane no mu busabane, cyane cyane iyo amateka yashatse ko babaho baturanye ku mirenge yabo.
- Abakirisitu bose, ubwoko baba bakomokamo ubwo aribwo bwose, bo isano ibahuza irenze no kuba abavandimwe ubwabyo. Ntabwo bishoboka ko Kiliziya yagenda ihindagurika bikurikije ubwoko iherereyemo.
- Mu Rwanda rwacu haragagaramo icyakora ubunyurane n’ubusumbane mu bantu bikurikije amoko bakomokamo, ku buryo ndetse ubukungu ku ruhande rumwe kimwe n’ubutegetsi bwa politiki ku rundi yewe ndetse no mu butegetsi bw’ubucamanza, byose muri rusange byibereye mu maboko y’ubwoko bumwe. Niyo mpamvu abategetsi basabwe kwiyemeza gukurikiza itegeko ry’Imana mu bijyanye n’ubutabera ndetse n’urukundo rwa kivandimwe. Iryo tegeko risaba ko inzego zose z’igihugu zigomba kuba mu maboko y’abatuye igihugu bose kandi ibice byose bigaragara mu baturage bigahagararirwa mu burengazira bushobotse, ikindi kandi uburenganzira bw’ibanze kimwe n’amahirwe yo gutera imbere no kugira umwanya mu butegetsi akaba amwe kuri bose. Inzego zose byagaragara ko zishingiye ku kwikanyiza no gutonesha bamwe, yewe se no kwironda kw’abantu ku giti cyabo cyangwa bakomoka mu bwoko bumwe, izo nzego ziba zinyuranyije n’amahame agenga umuco wa gikirisitu.
- Amahame agenga umuco wa gikirisitu asaba ko imyanya y’imirimo ihabwa abantu hakurikijwe ubushobozi n’ubunyangamugayo, kurusha ko baba baturuka mu muryango uyu n’uyu nk’abawuhagarariye. Binyuranye rwose n’ubutabera n’urukundo rwa kivandimwe mu mibanire, ko umuntu yahabwa umwanya mu buyobozi bitewe n’uko akomoka mu bwoko ubu n’ubu, bitewe se nabwo n’umutungo afite, cyangwa ubucuti bwihariye afitanye na nyanaka, hadakurikijwe mbere ya byose ubushobozi n’imigenzo myiza imuranga.
- Amahame agenga umuco wa gikirisitu asaba ubutegetsi kuba koko ubukorera rubanda rwose, ntibube ubwo kwita gusa ku bwoko ubu n’ubu.
- Kiliziya ntiyemera uguhangana kw’abantu mu bice barimo hakurikijwe ubusumbane mu butunzi, ariko yemera ko abantu bahuriye mu gice iki n’iki barwanira inyungu zabo bafiteho uburenganzira, bakirwanaho bifashishije uburyo bushyize mu gaciro, nk’urugero bibumbira mu mashyirahamwe.
- Inzangano, agasuzuguro, amacakubiri, ugucagagurana, ikinyoma no gusebanya, ibyo byose ni uburyo butindi bwo kwirwanaho.
- Abagatolika, cyane cyane abari mu nzego z’ubuyobozi cyangwa abayoboye amashyirahamwe agamije imibereho myiza, bose basabwe gushaka uko bahura, maze bagatekerereza hamwe ku bibazo biri mu gihugu ubu bagamije kubishakira ibisubizo biboneye kuri bose kandi bijyanye n’amahame ya Kiliziya agena imibanire n’imibereho myiza.
- Amategeko ntacyo amaze igihe cyose atarangwamo umuco wa kimuntu. Amategeko, inzego z’ubutegetsi, gahunda zivugurura imibereho cyangwa iza politiki, ntabwo zishobora kugira umusaruro wifuzwa, mu gihe cyose ibyo abantu bakora bidashingiye ku ivugururamuco kimwe no kurushaho kugendera ku migenzo myiza ya kimuntu.
- Nta mutekano mu mibanire y’abantu ushobora kuboneka ngo urambe, nta terambere mu muco wo kwibeshaho neza rishoboka, mu gihe ridashingiye ku cyubahiro gikomeye kandi kivuye ku mutima kigomba guhabwa amategeko y’Imana. ( Hifashishishijwe igitabo “Un évêque au Rwanda”, paji 185-187)
Nyuma yo kurebera hamwe ingingo z’ingenzi zari zigize ubutumwa bw’igisibo, nta kimenyetso na kimwe cy’urwango umuntu usesengura yabona muri ubwo butumwa. Ibi bikaba ari kimenyetso gishobora kugaragariza Nyakubahwa Prezida wa Repubulika, ko akwiye kubaza abamugira inama aho babona Musenyiri Perraudin yaba yarabibye urwango mu banyarwanda, ku buryo yagombaga kuba mu bambere bagombaga kurangirizwamo umujinya!
Nicyo gituma nshaka guha nyakubahwa Prezida ibirari, bishobora kuba byakurikirwa mu kugaragaza intandaro y’urwango rw’abanyarwanda. Inkomoko y’urwango ibashije kumenyekana, kandi hariho koko ubushake bwo kuyirandura, nta mpamvu n’imwe yaba icyitwajwe yo kuziza abantu bamwe ibitekerezo, cyangwa se ingengabitegerezo bimaze kokama igihugu cyacu, bikaba ari imwe mu ntandaro y’akarengane gakomeje kugwirira rubanda.
Kimwe mu bintu bikomeye byabaye intandaro y’urwango rukomeje guteza abanyarwanda ibibazo byinshi no gukomeza kuba mu karengane kadashira, ndareba ngasanga harabaye ugusobanikirwa nabi n’ubutumwa bwa Musenyeri Perraudin bw’igisibo cya 1959, bishobora kuba byarakorewe ubushake n’abantu bamwe batifuzaga kunyagwa inyungu zabo bavanaga ku butegetsi bwariho mu Rwanda kuri icyo gihe.
2. Ni kuki ubutumwa bw’urukundo bwaje guhindukamo inzangano zidashira mu banyarwanda?
Ku itariki ya 25 Nyakanga 1959, Umwami Mutara III Rudahigwa nibwo yatanze, ibyo bikurikirwa n’ugutangaza ko Kigeri V Ndahindurwa ariwe urazwe ingoma. Ibyo byabaye nyuma y’uko mu minsi ibanziriza itanga ry’Umwami, Rudahigwa ubwe yari yarashinze Padiri Kagame gutegura Jean baptiste Ndahindurwa no kumutoza amabanga y’ingoma.
Itangazwa ry’umusimbura w’umwami ryabaye igihe cy’ishyingura rya gikirisitu, nk’uko Padri Kagame yari yabisabye abayobozi b’ababirigi, kuko umwami atari gushyingurwa ku buryo bw’umuco karande kandi yari umukirisitu, akaba yari yarenemereye imbere ya rubanda ku u Rwanda yarweguriye Kristu umwami ubwe.
Ibyakurikiye, umwami mushya Kigeri V Ndahindurwa yaje kurahirira ko yiyemeje kuba umwami utagendera ku muco karande, ahubwo ko yari yiyemeje kuba umwami uganje gusa, kandi ko ubwami bwe bwagombaga kugendera ku itegeko nshinga no kuri demokarasi. Ubwo buryo bw’imiyoborere bwari bwarashimwe na bose, kandi n’abarwanashyaka bashakaga ko ibintu bihinduka mu miyoberere y’igihugu bari barabyemeye.
Nyuma y’aho Umwami Kigeri atangiriye imirimo yo kuyobora u Rwanda, haje kuboneka abantu badasanzwe bakomeye ku muco karande bitewe n’inyungu wabageneraga. Abo nibo babonye bwa mbere mu butumwa bw’igisibo bwa Musenyeri Perraudin ikimenyetso cyo kubakura amata mu munwa.
Uwashaka gusobanukirwa n’inkomoko y’inzangano mu banyarwanda, ni aho yakagombye gushakira aho gushinja Musenyeri Perraudin ko ariwe nkomoko y’amacakubiri mu Rwanda. Icyo kinyoma cyambaye ubusa ko Musenyeri Perraudin ari umwanzi w’ u Rwanda nicyo cyakomeje nyamara gukwirakwizwa, bigera n’aho abanyarwanda bamwe babonamo Kiliziya gatolika umwanzi w’u Rwanda.
Ntabwo abantu bashobora kubakira ku kinyoma ngo ubutabera bushobore kugera kuri bose. Iyo usesenguye itangazo ryakorewe i Nyanza nyuma gato y’uko umwami Kigeri yimye ingoma, rigakwirakwizwa n’abantu bari barangajwe imbere gusa n’uwango, abo bagateza akaduruvayo igihugu cyose kugeza n’aho bikongeje Revolusiyo ya 1959, niho usanga hakagombye kuba ubushishozi mbere yo kwegeka amakosa y’ibyabye byose mu Rwanda ku bandi.
Dore mbese dufashe ingingo zimwe na zimwe ziranga itangazo rutwitsi ryakongeje igihugu cyose urwangano, aho naho twahahera tureba uko ibibazo byagiye bigwirira u Rwanda mu gihe cyose cyakurikiye bifite inkomoko:
- ITANGAZO RY’ABANYARWANDA B’UKURI
- Bana b’ u Rwanda murasangwe: Dore abanzi b’u Rwanda n’ubwami bw’u Rwanda na Karinga:
- 1.Bwanakweri Prosper, Chef de Rusenyi, Mwene Nturo; 2.Razaro Ndazaro, commis w’ I Kigali; 3.Muhikira Alois, commis w’I Kigali, mwene Rupari; 4.Kamuzinzi Godifridi, Igisambo kizerera, mwene Rusagara; 5.Kinyebuye Leopold, Assistant medical, mwene Serufuri; 6.Murangwa, commis w’I Kigali; 7. Ntoranyi, S/Chef w’I Kigari; 8.Makuza, Commis w’I Kigali 9.Kayibanda, w’I Kabgayi mu gikari cya Musenyeri Perraudin; 10.Seruvumba; Umutware wabo ni Musenyeri Perraudin w’ I Kabgayi.(…)
- Banyarwanda, nimuze dufatanyirize hamwe, aba banzi b’u Rwanda tubahigire hasi no hejuru hamwe n’urubyaro rwabo izo mbuto mbi tuzimare mu Rwanda. Karabaye rero banyarwanda, murasangwe twice izo nzoka mbi z’inyangarwanda. (…)
- Aba Bantu baremeye inama i Kabgayi yo guca kalinga mu Rwanda, umuyobozi wabo yari Perraudin. Kandi iyo nama yarimo n’abazungu ba leta bo kuyikomeza no kuyubahiriza. Abo banyarwanda rero murumva neza banyarwanda b’ukuri ko abo ari ibyitso byo gushaka kuduheza mu buja bw’abanyamahanga, nimuze banyarwanda bakunda igihugu izo nyangarwanda tuziheze mu buja arizo n’urubyaro rwazo(…)(hifashishije igitabo” Un évêque au Rwanda”, paji 222-223)
Iyo usesenguye ibikubiye mu nyandiko rutwitsi nk’iyo kandi yashyizwe mu bikorwa igateza imyivumbagatanyo ya 1959, mu bigaragara kandi hakabamo gusa gukwiza ikinyoma no guharabika mu rwego rwo guharanira inyungu bwite, niho umuntu yumviraho ko hakwiye ubwitonzi mu gucira imanza abandi. Birakwiye ko habaho mbere na mbere kureba nyirabayazana nyawe w’amahano yagwiriye igihugu bikageza no mu bihe byakurikiye.
Iyo usomye ibaruwa ya Musenyeri Perraudin y’igisibo cya 1959, ukareba n’urwango n’ikinyoma by’abaharanira inyungu bwite byayikurikiye, niho ubonera ko bikwiye ko abantu bose bagirirwa akarengane bigendeye ku bushinjabinyoma cyangwa ku gusobanura nabi amateka bikwiye guhinduka, kugirango umutekano n’amahoro bisesuye bigaruke mu gihugu.
3. Inzangano, akarengane n’kinyoma bikomeje guhabwa intebe mu Rwanda.
Nyakubahwa Prezida wa Repubulika,
Nanditse nishingikirije ku ngero ebyiri zivuguruzanya, imwe ikwiza urukundo rwa kivandimwe mu bantu, indi ikabiba urwango ihereye kuri yayindi ya mbere, maze byajya kuzamba urwango akaba arirwo rwambuka amateka rugehereza ubuvivi n’ubuvivure, naho urukundo rukibagirana.
Birakwiye ko dusubiza amateka yacu agaciro, ibyiza byabayeho bikareberwa hamwe, bikagenderwaho, hanyuma kandi ntibikabeho ko imbuto y’urwango yaba ariyo yambuka amateka ikagumya gutwikira urukundo.
Dore ibiragaragaza ko akarengane kanga kakimakazwa mu gihugu hose kandi bigendeye ahanini ku nzangano, amabwire, ikinyoma n’izindi mbuto zose z’ikibi: Abantu baracyarigiswa, bakicwa bazira ubusa, kandi ababishe ikinyoma kikabitwikira, ku buryo umuco ugiye kwimakazwa mu bantu ari uyu nguyu ko kwica abantu bamwe nta cyaha kigomba kubamo. Urugero mu zikomeye rw’iyimakazwa ry’urwango n’ikinyoma mu bijyanye n’urubanza rw’abishe abasenyeri ba Kiliziya gatolika i Gakurazo mu 1994, bikaba bimaze kugaragara ko guhohotera abantu bamwe byaba ari uburenganzira ndetse bigahabwa igihembo.
Dore imiryango myinshi yo mu Rwanda ubu irarira ayo kwarika, abantu bararigiswa cyangwa bakicwa, hakaba n’abadafite uburenganzira bwo gusaba anketi zizira kubogama zasubiza agaciro ababo babuze. Ibihumbi n’ibihumbi by’abiciwe cyangwa barigisirizwa ababo, abo bose bafite inyota igiye kubanangura yo kubona nabo ubutabera bubageraho.
Umuco wo kwikiza uwo mutavuga rumwe uranga ugahabwa intebe mu Rwanda. Ibitekerezo biranizwe, uburenganzira bw’ibanze bwa muntu ntibwubahirizwa kuri benshi. Umutu aragira icyo atangaza cyatanga umuganda wo kubaka igihugu umunwa bakawufunga bamwumvisha ko igitekerezo kimwe aricyo kigenga bose ibindi byose bikaba ingengabitekerezo ya genocide.
Inzira zo gukemura ibibazo ntizubahirizwa, umuti umwe wa byose wahindutse urugomo n’intambara, nta wundi muntu ushobora gutanga umuti, ubibonye ukundi ahita ahindurwa interahamwe n’umujenosideri.
U Rwanda mu ruhando rw’akarere ruhindutse intandaro y’amacakubiri n’intambara z’urudaca, ibyo bikava mu bitekerezo by’abantu bamwe gusa, nta wundi ufite gutanga inzira abona ikwiye, byose ntibishiboka kuko Demokarasi inizwe.
Umuntu arafungwa arengana akamara imyaka cumi n’itanu muri gereza, yarekurwa nabwo ntagire umutekano hanze, byaba ngombwa akongera agasubizwamo, ibyo nta kubaza impamvu kuko ntawe ugifite uburenganzira bwo kubaza.
Imfungwa za politiki mu magereza zifatwa ku buryo butajyanye n’iyubahirizwa ry’ ikiremwamuntu, zikicishwa inzara kandi zikicwa urubozo, ibyo byose ntawe ufite uburenganzira bwo kubaza cyangwa gutanga undi muti.
Ku banyamakosa bamwe mu gihugu hakurikijwe igice bakomokamo cyangwa amoko yabo, hariho igisa na amnistie, ariko ku bandi bikaba nko kwiturira muri za gereza cyangwa gukora imirimo ya Tig isigaye igaragara nk’uburetwa no gusuzuguza ikiremwamuntu ku buryo bw’intangarugero.
Uburenganzira ku bantu ntibungana, haba mu guhabwa imyanya, haba mu butegetsi, haba ku mahirwe yo kubona imibereho, ibyinshi bikurikiza amoko n’icyenewabo cyangwa udutsiko tw’abantu…
Abaturage mu byaro bariho nabi, barakennye kandi ntibabasha kurengerwa bihagije hakiyongeraho n’akarengane gasanzwe mu guhabwa amahirwe atagiye angana ku baturagihugu muri rusange…
Ibyo bibazo n’ibindi byose umuntu atarondora, ni ikimenyetso ko igihugu gikomeje kuzahara, kandi intandaro ya byinshi ni akarengane gashingiye ku nzangano zidashira kimwe no kujyana iibibazo byinshi mu buryo bw’ikinyoma.
Umwanzuro: Nimuvaneho ingoyi zose z’akarengane ziboshye rubanda(Izayi 58, 1-9)
Nyakubahwa Prezida wa repubulika,
Ndagirango nanzure mbabwira nti: „nimubohore ingoyi zose z’akarengane ziboshye rubanda.“ Ikinteye kuvuga ayo magambo, ni ubushake mfite bwo kubibutsa ko mwahawe kuyobora igihugu cyatuweho Imana ituro n’umwami w’u Rwanda warukundaga. Umwami Rudahigwa ajya kurwegurira Kristu umwami, ni uko yari afite inyota yo kuzabona u Rwanda ruhindutse igihugu cy’ubutabera n’urukundo rwa kivandimwe.
Nihaterwe intambwe yo kuvana mu mateka ibibi byose bishingiye ku kinyoma no kurenganya abandi bitewe no guharanira inyungu z’udutsiko tw’abantu bamwe. Birakwiye ko u Rwanda ruca burundu umuco wo kubeshya no guharabikana uheza abantu bamwe bihome no mu kangaratete, mu gihe abandi bashobora kwihindura indakoreka. Niyo mpamvu aya magambo ava mu kanwa k’umuhanuzi muri iki gihe yagombye kuzirikanwaho by’umwihariko. Ayo magambo ni aya:
„Tera hejuru wihanukiriye, vuga utitangiriye. Rangurura ijwi ryawe nk’uvuza ihembe, maze uhishurire umuryango wanjye ukwivumbura kwawo, n’umuryango wa Yakobo uwumenyeshe ibyaha byawo. Nyamara nijye bamwe bashakashaka umunsi ku wundi hanyuma bakavuga ko kumenya inzira zanjye aribyo bibanezeza, mbese nk’igihugu cyakurikizaga ubutabera kandi kitari cyaritaje amategeko y’ Imana yabo, bikabatera kunsaba guca imanza zitabera, kuza basanga Imana yabo bikabatera ibinezaneza.
Nuko bakabaza ngo ni kuki twagiye twiyiriza ntubibone, maze twakwitabaza ntubyiteho?
Niko bimeze, mwagiye mugira umunezero no ku munsi mwabaga mwiyemeje kwiyiriza, igihe cyose mwakoreshaga imirimo y’agahato abantu mwiyemeje guhaka. Niko bimeze, muriyiriza kugirango mucure amatiku cyangwa intambara, kugirango mubashe gutera neza ibipfunsi byuzuye ubugome. None se ntimwiyemeje gukomeza kwiyiriza nk’uku mushaka ko ijwi ryanyu ryumvikanira hejuru? None se ni uko kwiyiriza nahisemo kugomba kugenda, nk’igihe umuntu ubwange nikuriye ku itaka yiyemeza kwibabaza? Kugirango yubike umutwe nk’ikibingo, hanyuma ubundi ngo asase ibigunira asuke n’ivu ku buriri bwe? Ni icyo ubwawe wita kwiyiriza, uwo ukaba umunsi uneje Uhoraho Imana?
Ntabwo se ahubwo ari uku kwiyiriza nahisemo ariko: Kuzitura imirunga y’ubugome, guhambura imigozi y’ingoyi y’agahotoro, kurekura abo base bahonyowe, ikindi kandi mukavunagura ibyo biti bifatishije ingoyi? None se si ugusangira umugati wawe n’umushonji, kandi ukinjiza mu rugo rwawe abashavuye bose batakigira inturo? Ikindi se, si uko nubona umuntu wambaye ubusa uzamutwikira, ubundi ukirinda kumwirengagiza wirebera umubiri wawe wonyine gusa?
Ngicyo rero ikizatuma urumuri rwawe rutangaza nk’umuseke weya, hanyuma koroherwa kwawe nako kukihuta. Niko bimeze, imbere zawe hazajyenda ubutabera bwawe, hanyuma ikuzo ry’uhoraho rukubere umurinzi w’umutekano ukugenda inyuma. Icyo gihe rero nibwo uzabasha kwambaza, hanyuma Imana ubwayo ikagusubiza, n’igihe uzayihamagara ngo igutabare, izakubwira iti: “Karame, ndi hano!””
Théophile Murengerantwari
Siegen, kuwa 1 Werurwe 2009.


text: Umunsi umwe Yezu yasengeraga ahiherereye ari kumwe n’abigishwa be, maze arababaza ati «Rubanda bavuga ko ndi nde?» Barasubiza bati «Bamwe bavuga ko uri Yohani Batisita, abandi ngo uri Eliya, naho abandi ngo uri umwe mu bahanuzi ba kera wazutse.» Yongera kubabaza ati «Mwebwe se, muvuga ko ndi nde?» Petero aramusubiza ati «Uri Kristu w’Imana.» Nyamara we abihanangiriza kutagira uwo babibwira. Yungamo avuga ko Umwana w’umuntu agomba kuzababara cyane, agacibwa n’abakuru b’umuryango, n’abatware b’abaherezabitambo, n’abigishamategeko, akicwa, kandi akazazuka ku munsi wa gatatu.


text:
ITANGAZO RIJYANYE N’INKURU NDENDE ‘BAHO’
Basomyi b’Umuseke namwe bakunzi b’INKURU NDENDE by’ umwihariko turabashimira cyane ko mwakomeje kutuba hafi mu ntangiriro y’iyi nkuru ‘BAHO’ kuri ubu iri kugana ku musozo.
Turizera tudashidikanya ko mwasusurutse ndetse mukayigiramo byinshi ari na yo mpamvu tuboneyeho kubasaba gukomeza gushyigikira UMWANDITSI kugira ngo impano ye irusheho kwaguka inamubyarira umusaruro.
Iyi nkuru ‘BAHO’ isigaje Episode eshatu (3), iya 80, 81 na 82 zizabageraho ku wa gatatu. Turabasaba gukoresha nomero ye munyuze kuri Momo (mobile money) mukamushyigikira.
Ushaka kubona umwanditsi w’iyi nkuru NIYONZIMA Eric, umuhamagaye kuri telephone 0784186339 Cyangwa ukamwoherereza ubutumwa bwa email rubayiza97@gmail.com
Murakoze!
SHYIGIKIRA YouTube Channel yacu UMUSEKE TV UKORA LIKE SHARE na COMMENT
UMUSEKE.RW


text:
Anthurium Residential Hotel ni hotel yafunguye imiryango mu mujyi wa Kigai, igamije gufasha abagenda Kigali, abayituye n’abanyarwanda muri rusange kubona ahantu ho gucumbika, kuruhukira, gusangirira, kuganirira no kumenyana,
Anthurium Residental Hotel ifite ibyiza byinshi, amacumbi y’ingeri zose, urunywero rwiza. Ni hotel iri hafi y’umuhanda, ahantu hatuje, hari n’umutekano uhagije.
Ibyumba byayo
Anthurium Residential Hotel ifite ibyumba 20 byiza, byujuje ibyangombwa byose byo gucumbikira uwaza ayigana, bifite ahantu ho kwicara hanze(terasse). Ni ibyumba bitandukanye, birimo double , Queen na King.
Kuva ku mafaranga 35$-40$-60$ ubasha kubona icyumba cyiza, kirimo internet, Televiziyo zo haze zitandukanye(DSTV), amazi ashyushye, icyiza cy’iyi Hotel bakoresha imirasire y’izuba mu bikorwa bitandukanye (Bashyigikira ubukerarugendo burabye).
Muri iyi Hotel kandi bafie icyumba cyagenewe abantu bafite ubumuga, ku buryo babasha kubona serivisi nziza kandi zibafasha.
Bar & Restaurant
Restaurant itegura amafunguro ya Kinyafurika atandukanye cyane cyane ayo muri Afurika y’iburasirazuna ndetse no muri Amerika. Abantu bakunda amafunguro mashya, ateguye neza kandi ufatira ahantu hatuje, Anthurium ni ahantu ho kujya.
Bar yaho iryoshya inzoga! Ni ahantu ho kunywera inzoga ushaka, ahantu ho gusohokera ukaganira n’inshuti n’abavandimwe.Icyokezo cyaho gifite Inkoko igura 16.000 frw, ifi:12 000 frw, n’ibindi byinshi.
Icyumba cy’Inama
Anthurium Residential Hotel ifite ahantu habera birori bitandukanye birimo Isabukuru y’Amavuko, kwiyakira kwabarangije kaminuza, inama zitandukanye iz’ubukwe, iz’imiryango n’izindi.
Ubusitani
Abantu bakuda kwicara hanze ni ahantu wakwiyicarira ukumva akayaga, ahantu uba umeze nkuri mu rugo. Nimba ukunda kwicara hanze nijoro, uzage usohokera muri Anthurium Residential Hotel.
Anthurium Residential Hotel iherereye I Nyamirambo mu mujyi wa Kigali ahazwi nko ku Mumena. Ukeneye kubagana, wahamagara kuri 0783 000 582.


text:
Sobanuka Ltd. ibafasha kwinjira mw'ikoranabuhanga neza, ibinyujije mu kubagezaho ibikoresho na serivise by'ikoranabuhanga ku giciro gito, ndetse no kubigisha imikorerere yaryo mu rurimi mwumva.
Sobanuka Ltd. ifite intego yo gutandukanya umwanya uri hagati y’abantu bakoresha ikoranabuhanga n’abatarikoresha, cyane cyane Mu Rwanda. Bose bakisanga mu gatebo kamwe k’abafite ubushobozi bwo gukoresha iryo koranabuhanga.
Dusakaza ubumenyi bw’ikoranabuhanga, ndetse tukanabaha n’izindi serivise z’ikoranabuhanga mwifuza mu rurimi rworoheye buri muntu kumva, kugirango twumvikanishe ubusobanuro bw’imikorere y’ikoranabuhanga hatabayeho imbogamizi z’ururimi. Abadafite ubumenyi buhagije mw’ikoranabuhanga twiyemeje kubafasha ngo nabo bagire ubumenyi bukenewe mu kunoza imikorere no kwiteza imbere bifashishije ikoranabuhanga, kuko igihe tugezemo ni igihe cyaho Ubumenyi, cyane cyane bw’ikoranabuhanga, aribwo buyobora ubukungu n’iterambere by’igihugu iyo bishyizwe mu mikorere ya buri munsi y’akazi, ndetse no mu mibereho isanzwe.
INTEGO
Intego yacu ni ugufasha umuryango nyarwanda kwisanga mw’ikoranabuhanga ku kigero kiri hejuru, tubagezaho amahugurwa na serivise by’ikoranabuhanga mu rurimi ruboroheye kumva.
IMYIZERERE
Muri Sobanuka Ltd. twizera ko muri iki kinyejana imbaraga zo mu mutwe zikora kurusha imbaraga z’igihagararo, kandi Gukoresha ubwenge tubirutisha gukoresha ingufu.
INDANGAGACIRO
Indagagaciro zacu ni izi zikurikira:


text:
Umuhanzi Bucumi Joseph uririmba indirimbo zihimbaza Imana, agiye kugaragariza abakunzi be umuzingo w’indirimbo ze wa mbere ugizwe n’indirimbo 13 (Album), aho afite uyu muhango wo ku Cyumweru taliki ya 20 Kamena 2021.
Bucumi, umugabo wubatse ufite umugore umwe n’abana batatu, wabonye izuba mu mwaka 1987, ni umukozi w’Imana ukora ibwirizabutumwa, umuhanzi n’umuririmbyi w’indirimbo zaririmbiwe Imana.
Kugeza ubu Bucumi amaze gusohora indirimbo zigera kuri cumi n’eshatu (13) ziri ku muzingo (Album) ye ya mbere agiye kugaragariza abakunzi be aho afite umuhango wo kuyigeza ku bakunzi ku cyumweru taliki ya 20 Kamena 2021.
Ati” Maze gusohora indirimbo zigera kuri cumi n’eshatu (13) ziri ku muzingo (Album) yange ya mbere ngiye kugaragariza abakunzi bange aho mfite umuhango wo kuyigeza ku bakunzi bange ku cyumweru taliki ya 20 Kamena 2021.”
Iki gitaramo kikazabera kuri Paruwasi ya Kansi mu karere ka Gisagara, anatangiza umushinga wo gukorera amashusho indirimbo ze.
Uyu muhanzi avuga ko ubusanzwe atavukanye impano y’ubuhanzi, ko ari impano ije vuba, kuko yaje muri 2019, ubwo Imana yamuhaga iyo mpano.
Yasohoye indirimbo za mbere ebyiri muri Werurwe 2020, kandi intego yo guhabwa iyo mpano, kwari ukugira ngo abashe kugeza ubutumwa kure aho we atabasha kugera, kuko n’ubusanzwe akora umurimo w’ivugabutumwa.
Ati “Impano y’ubuhanzi yaje vuba sinayivukanye, ni Imana yayimpaye muri 2019. Ibyo byose kwari ukugira ngo mbashe kugeza ubutumwa kure njye ntabasha kugera, maze abanyabyaha bahindukire bakorere Imana.”
Bucumi kandi akomeza avuga ko inzira zitoroshye yanyuzemo no kuba yarahawe impano yo guhanga no kuririmba n’Imana akuze, umuhanzi aho avuga ko urugendo rugikomeje n’ubwo rukomeye, ariko ko asaba abantu kumushyigikira mu muziki we.
Imbogamizi akunda guhura nazo, ni uburyo bwo kugeza ibihangano bye mu bitangazamakuru binyuranye kugira ngo ubutumwa bubashe kugera kuri benshi. Indi mbogamizi ahura nayo, ngo ni ikibazo cy’ubushobozi, kugira ngo umuntu abashe kubona uburyo bwo gukorera mu nzu zitunganya umuziki zikomeye (Music studio Production), no gukora amashusho meza, ndetse no kutagira abababa hafi ye.
Ati “kugeza ubu nagiye mpura n’imbogamizi zitandukanye, by’umwihariko izo kubura uko ngeza ibihangano byange mu bitangazamakuru bitandukanye, kugira ngo ubutumwa bugere kure. Ikindi kandi ubushobozi ni buke, ku buryo kuba najya gukorera mu nzu zitunganya umuziki zikomeye bitanyorohera.”
Gusa ngo ikintu gikomeza kumuha imbaraga ntacike intege, ngo ni uko Imana imushyigikiye, ndetse akaba abona ko hari benshi bari kugenda bamukunda, kuko mu maza ye, yatangiye abona abantu batamwumva cyangwa se batamushyigikiye, cyane ko ari ibintu atari asanzwe akora, ngo babe babimuziho. Ikintu ngo atakwirengagiza ni uko, Imana yamuhaye iyo mpano akuze, yizera ko hari icyo imugambiriyeho kandi kitari kibi.
Iyi mpano hayawe akuze kandi, yizera ko ayifitemo inyungu mu buryo butandukanye, harimo kuba yabigiriramo umugisha mu buryo bw’umurimo w’Imana, ndetse no mu buryo bwo muri iyi si muri rusange, akaba yabona ibimuteza imbere mu buzima busanzwe.
Umuhanzi Bucumi, akaba asaba abantu bose kumushyikira mu bikorwa bye bya muzika bya buri munsi, akaba yashyigikirwa mu murimo akora wo kugeza ubutumwa bwiza hirya no hino we atabasha kugeza mu buryo bworoshye.
Ibihangano bye kugeza ubu, ukaba wabisanga kuri Channel ye ya YouTube yitwa” Bucumu Joseph”. Abashaka nabo kuba baganira nawe bakaba bamugira inama cyangwa se n’ubundi bufasha bwose bamuha, bamusanga ku mbuga nkoranyambaga zitandukanye, aho kuri Facebook yitwa “Bucumi Josepf”, kuri Instagram ni “Josepf Bucumi”, ndetse no kuri WhatApp 0785585655.
Bucumi Joseph akaba akorera umurimo w’Imana mu Karere ka Gisagara, muri Paruwasi ya Kansi. Afite umuhango wo kumurika umuzingo we wa mbere w’indirimbo 13, uzaba ku cyumweru taliki ya 20 Kamena 2021. Ariko kandi ngo aracyafite indirimbo nyinshi atarasohora, akaba ateganya kuzisohora mu minsi iri imbere.


text:
Rusizi: Ikibazo cya Sima imaze iminsi yarabuze cyabonewe umuti urambye-CIMERWA
Yanditswe na INGABIRE RUGIRA ALICE
Ubuyobozi bw’uruganda rukora sima rwa CIMERWA rukorera mu karere ka Rusizi, buratangaza ko ikibazo cya sima imaze iminsi yarabuze ku isoko cyabonewe umuti, nyuma yo kuvugurura uru ruganda ku buryo ruzajya rutanga sima ihagije.
Mu kiganiro n’abanyamakuru, ubuyobozi bw’uru ruganda bwatangaje ko mu byumweru bitatu gusa, uru ruganda ruzaba rutanga sima nziza kandi nyinshi, ku buryo abagorwaga no kubona sima bazoroherwa no kuyibona.
Umuyobozi w’uruganda CIMERWA, Bhekizitha Wiseman Mthembu yagize ati “Kuva mu 1984 ni ho uruganda rwa CIMERWA rwatangiye gukora, byumvikane ko ibikoresho byakoreshwaga byari bishaje. Ni yo mpamvu twakoze ivugurura ry’uruganda kugira ngo dutange sima imeze neza.
Iyo mirimo yagenze neza kandi yararangiye, turizeza abanyarwanda ko mu byumweru bitatu sima izaba iri ku isoko kandi ku giciro kiza, ubusanzwe uruganda rwa CIMERWA rwari rufite ubushobozi bwo gutanga toni ibihumbi magana atandatu ku mwaka, nyuma kubera ibikoresho bishaje ubwo bushobozi bwaragabanutse bigera kuri toni ibihumbi magana ane mirongo itanu ku mwaka, ni yo mpamvu twavuguruye uruganda.”
Yakomeje agira ati “Twizeye ko Sima izaba ari nziza kuko ibikoresho bihari bijyanye n’igihe. Rwuzuye rutwaye miliyoni eshatu n’ibihumbi magana atatu y’amadorali y’Amerika, sima rero nta bwo izongera kuba ikibazo ukundi. Muri iyi minsi turi gukuramo ibirarane bya Sima, dufite na komande, ku buryo mu byumweru bitatu sima izaba iri ku isoko umuturage ayibona nta kibazo.”
Uyu muyobozi kandi yagarutse ku mbogamizi bahuye nazo zitari zitezwe, ari yo mpamvu habayeho gutinda gato ku gihe bari bihaye.
Ati “Impamvu ya mbere ni amakara yongera ubushyuhe dukoresha tuyagura muri Tanzania, Kenya n’ahandi, habayeho amabwiriza ko inganda zose zikora sima ko nta handi tugomba gukura amakara hatari muri Tanzania, habayeho imirongo bikaba ikibazo gikomeye cyane.
Habayeho kandi itinda ry’ibikoresho nk’amamashini byanyuraga mu mazi no kujya kubifata ku cyambu cya Mombasa biza mu Bugarama ntibyabaga byoroshye, ikindi ni imvura yabaye nyinshi mu gihe cyo kubaka bikaba ngombwa ko bihagarara, n’izindi mpamvu zitandukanye, ibyo byose byatumye igihe twari twihaye kurangiza kuvugurura kiyongera, ubu imirimo yararangiye kandi turizeza abanyarwanda ko sima itazongera kubura.”
Ubuyobozi bw’uru ruganda bwaboneyeho n’umwanya wo kongera kwihanangiriza bacuruzi bazamura ibiciro uko bishakiye, rubibutsa ko hagiye gukorwa ubugenzuzi, uwo bizagaragara ko yarenze ku giciro cyashyizweho n’uruganda akazabihanirwa.


text:
Ese bijya bikubaho ko wibuka cyangwa ugasoma inkuru zisekeje ugaseka uri wenyine? Uyu munsi naguteguriye inkuru zisekeje. Rimwe na rimwe isi ntidutenguha kuko hari igihe…
Posts tagged as “Menya”
Impamvu ni imwe idutera kuzinduka tujya mu mirimo itandukanye, tuba dushaka kubyaza umusaruro ibyo dukora kandi ahanini ni mu buryo bw’amafaranga. Hari abagiye bakora ibyo…
Burya mu ruganda rwa Cinema mpuzamahanga no mu mafilime atandukanya haberamo utuntu twinshi dutandukanye ku buryo twose umuntu atahita atumenya. Hari ibintu biba bigiye bizwi…
Money Heist cyangwa se La Casa de Papel ni serie ifite inkomokko mu gihugu cya Esupanye, ifite agahigo ko kuba serie ya mbere y'urundi rurimi rutari icyongereza yarebwe n'abantu benshi kuri Netflix. Ese igice cya 5 cy'iyi serie tugisangamo iki kidasanzwe?
Nta buhanga n’ubusesenguzi buhanitse bisaba kugira ngo umuntu abone ko amaso ari kimwe mu bice by’ingenzi biri ku mubiri w’umuntu. Mu magambo macye amaso ujye…
Urakaza neza kuri Menya. Kwiyahura biri gufata indi ntera mu Rwanda aho nta minsi ingahe iri gushira mu binyamakuru hatanditswe inkuru ijyanye no kwiyahura. Ese…
Nagiye mvuga ku nyandiko z’ibintu byinshi bitangaje ku isi ariko bimwe muri ibyo biba binasekeje ku buryo bishobora kumvikana nko guhimba ariko nyamara ari ukuri.…
Ndemeza neza ko niba utagura filime cyangwa imiziki (nka albums) ushobora kuba ubikura kuri site za torrent aribyo bita torrenting. Ese ubundi uzi uko izi site zikora?
Filime Nyarwanda ntiziragera ku rwego abenshi twifuza ugereranyije n’uko abenshi tuzigereranya n’iz’abanyamahanga dusanzwe tureba. Ese wowe ubona u Rwanda ruhagaze rute mu bijyanye na Filime…


text:
Isomo rya 1: Ibyakozwe n’Intumwa 15,1-2.22-29
Abantu bamwe bavuye muri Yudeya, baza bigisha abavandimwe bo muri Antiyokiya bati “Niba mutigenyesheje uko Musa yabitegetse, ntimushobora gukizwa.” Nuko havuka amakimbirane n’impaka zikomeye kuri Pawulo na Barinaba bavuguruza abo bantu; ni ko kwemeza ko Pawulo na Barinaba hamwe n’abandi bo muri bo, bajya i Yeruzalemu kureba Intumwa n’abakuru b’ikoraniro, bakabagisha inama kuri icyo kibazo. Ubwo byose bamaze kubyumvikanaho, Intumwa n’abakuru b’ikoraniro biyemeza kwitoramo bamwe muri bo, ngo babatume i Antiyokiya kumwe na Pawulo na Barinaba. Nuko hatorwa Yuda witwa Barisaba na Silasi, abantu b’imena mu bavandimwe. Urwo rwandiko babahaye rwagiraga ruti “Twebwe Intumwa, abakuru b’ikoraniro n’abavandimwe, turabaramutsa bavandimwe bacu b’abanyamahanga bari Antiyokiya, muri Siriya no muri Silisiya. Twumvise ko bamwe muri twe bababwiye amagambo yo kubakangaranya no kubakura umutima, kandi tutigeze tubatuma. None twahuje umugambi wo gutoranya abantu ngo tubabatumeho, bazanye na Pawulo na Barinaba incuti zacu dukunda, kuko bahaze amagara yabo kubera izina ry’Umwami wacu Yezu Kristu. Tubatumyeho rero Yuda na Silasi, kugira ngo na bo ubwabo babasobanurire ibyo tubandikiye. Byanogeye rero Roho Mutagatifu kimwe natwe, kutagira undi mutwaro tubagerekaho utari aya mabwiriza ya ngombwa: mwirinde kurya inyama zatambiwe ibigirwamana, n’amaraso, n’inyama z’inyamaswa zanizwe, mwirinde n’ubukozi bw’ibibi. Nimureka gukora ibyo muzaba mugenjeje neza. Nimugire amahoro!”
Zaburi ya 66 (67),2b-3, 5abd, 7b-8
R/Mana yacu, imiryango yose nigusingize,
imiryango yose nigusingirize icyarimwe !
Twereke uruhanga rwawe rubengerana,
kugira ngo ku isi bazamenye ko ari wowe ugenga,
n’amahanga yose amenye ko ari wowe ukiza.
Amoko yose niyishime aririmbe,
kuko utegekana ubutabera ibihugu byose,
ukagenga amahanga yose y’isi.
Nyagasani, Imana yacu aduhunda atyo umugisha,
Imana niduhe umugisha,
kandi niyubahwe n’isi yose aho iva ikagera.
Isomo rya 2: Ibyahishuriwe Yohani Intumwa 21,10-14.22-23
Jyewe Yohani, mbona umumalayika anjyana buroho ku musozi munini kandi muremure, maze anyereka Umurwa mutagatifu, Yeruzalemu yururukaga iva mu ijuru ku Mana. Wararabagiranaga wisesuyeho ikuzo ry’Imana ubwayo, ububengerane bwawo bwari bumeze nk’ibuye ry’agaciro gakomeye, mbese nk’ibuye rya yasipi. Uwo murwa wari uzengurutswe n’inkike nini kandi ndende, ukagira amarembo cumi n’abiri, kandi kuri ayo marembo hakaba abamalayika cumi na babiri n’amazina yanditseho : ayo mazina ni ay’imiryango cumi n’ibiri y’Abayisraheli. Mu burasirazauba hari amarembo atatu, mu majyaruguru amarembo atatu, mu majyepfo amarembo atatu, no mu burengerazuba amarembo atatu. Inkike zikikije uwo murwa zari zubatse ku mfatiro cumi n’ebyiri, zanditseho amazina y’intumwa cumi n’ebyiri za Ntama. Ariko rero nta Ngoro nabonye muri uwo murwa, kuko Ingoro yawo ari Nyagasani nyirizina, Imana ishobora byose hamwe na Ntama. Uwo murwa ntukeneye izuba cyangwa ukwezi kugira ngo biwumurikire, kuko umurikirwa n’ikuzo ry’Imana kandi na Ntama akaba urumuri rwawo.
Ivanjili ya Mutagatifu Yohani 14,23-29
Muri icyo gihe, Yezu agiye kuva kuri iyi si ngo asange Se, yabwiye abigishwa be ati « Umuntu unkunda azubaha ijambo ryanjye, Data azamukunda maze tuzaze iwe tubane na we. Utankunda ntamenya n’ijambo ryanjye; kandi rero ijambo mwumvise si iryanjye, ni irya Data wantumye. Ibyo mbibabwiye nkiri kumwe namwe, ariko Umuvugizi Roho Mutagatifu Data azohereza mu izina ryanjye, ni we uzabigisha byose kandi abibutse n’ibyo nababwiye byose. Mbasigiye amahoro, mbahaye amahoro yanjye. Sinyabahaye nk’uko isi iyatanga. Ntimukuke umutima kandi ntimugire ubwoba. Mwumvise ko nababwiye nti « Ndagiye kandi nzagaruka mbasange ». Iyaba mwankundaga mwakwishimiye ko nsanze Data, kuko Data anduta. Dore mbibabwiye igihe cyabyo kitaragera, kugira ngo nibiba muzemere.”


text:
Intore 53 519 zatangiye urugerero zahize imihigo 7
Yanditswe na NIYONSENGA SCHADRACK
Kuva ejo hashize ku itariki ya 15 Mutarama 2018, mu Rwanda hose hatangijwe Urugerero rw’Intore z’abanyeshuri 53 519 basoje amasomo mu mwaka wa 2017. ubuyobozi bw’Itorero ry’Igihugu butangaza ko urugerero rwitezweho impinduka nyinshi binyuze mu mihigo 7 izo ntore zose ziyemeje kwesa mu rugerero rwazo.
Mu kiganiro kihariye Imvaho Nshya yagiranye n’abayobozi ndetse n’abanyeshuri batandukanye bagiye gutangira urugerero, bose bashimangiye ko bagiye gukoresha imbaraga nyinshi kugira ngo bafashe Leta kugera ku ntego yiyemeje zo kuzamura imibereho myiza y’Abanyarwanda.
Umuyobozi w’Ishami rishinzwe Urugerero muri Komisiyo y‘Igihugu y’Itorero (NIC), Wilson Ukwishaka, yatangarije Imvaho Nshya ko intore zose ziyemeje kuzesa imihigo 7 mu rugerero. Agira ati “Intore zose zatangiye urugerero zahize imihigo 7 irimo kwimakaza umuco w’isuku, kurwanya imirire mibi, kurwanya uburere buke mu miryango, gukumira ikwirakwizwa, icuruzwa n’ikoreshwa ry’ibiyobyabwenge, kubakira abatishoboye tubakura mu manegeka, gukomeza Itorero ry’umudugudu rigashinga imizi no kurwanya kugwingira kw’abana b’u Rwanda.”
Uyu muyobozi yanaboneyeho kwibutsa abayobozi b’Inzego z’ibanze kwakira neza no gufasha izo ntore ati “Nta bwo Intore zikwiye kugenda ngo zibure uzakira kandi mu by’ukuri muri buri mudugudu harimo abatoza 15, zigiye gukorera mu midugudu ariko ubuhuzabikorwa bwazo buri ku tugari, Rushingwangerero ni umuyobozi w’Akagari tukaba tumusaba gutegura imikorere y’izo ntore.”
Ubuyobozi bw’Itorero ry’igihugu buvuga ko muri rusange Intore zahuraga n’imbogamizi zitandukanye ku buryo mu mwaka washize zesheje imihigo ku kigero cya 65% gusa.
Ukwishaka akavuga ko bikiri hasi kuko ibikorwa birebana n’imibereho myiza y’Abanyarwanda ubundi biba bigomba kuba hejuru cyane, akaba ari nayo mpamvu hanatekerejwe urugerero ruciye ingando ruzatangira muri Werurwe 2018.
By’umwihariko mu Karere ka Gasabo, umuyobozi wungirije wako ushinzwe Imibereho myiza y’abaturage, Nyirabahire Languide, Imvaho Nshya yagiranye na we ikiganiro kuri uru rugerero, aho yagize ati “Twe muri Gasabo dufite Intore zitangira urugerero 493, tukaba tubatumye by’umwihariko kurwanya imirire mibi, kurwanya umwanda, ibiyobyabwenge, ifatwa ku ngufu ry’abakobwa n’abana, abo mu byaro bazongera gufasha abaturage kubaka ubwiherero n’ibindi nk’ibyo ni byo bagomba gufasha ubuyobozi bw’aho batuye.
Twifuza ko bubaka u Rwanda rwifuzwa, nabo bibagemo bakiri bato bumve ko ejo heza hazaza bagomba gufasha Leta kuhategura. Tubafasha kubona ubushobozi bw’ibikenera amafaranga n’inama ariko nabo bagakoresha imbaraga zabo.”
Bamwe mu rubyiruko batangiye uru rugerero batangaje ko babyishimiye ndetse ko batewe ishema no gufasha abayobozi kurushaho kubaka igihugu binyuze mu mbaraga zabo.
Intore yo ku mukondo mu Kagari ka Nyagatovu yitwa Bisa Ntagwabira Angel yagize ati “Mu rugerero tuzashyira mu bikorwa ibyo batwigishije mu itorero kugira ngo turusheho kugira u Rwanda rwacu igihugu gitemba amata n’ubuki. Nko mu kagari kacu abenshi bize ubwubatsi kandi dufite abatishoboye benshi bagizweho ingaruka na Jenoside yakorewe Abatutsi mu 1994, numva tuzagerageza kugira abo twubakira ubundi tugakumira ibiyobwabwenge.”
Naho uwitwa Ingabire Alexia (Intore yo ku ruhembe rw’ibumoso muri Kibagabaga) we yagize ati “Nge niteguye gukorera igihugu cyange mu mbaraga zange zose uko bishoboka, tuzafasha mu gushyira mu bikorwa gahunda zose za Leta.”
Naho uwitwa Angelique Uwase, Intore yo ku mukondo muri Kibagabaga we yashimangiye ko mu byo bazakora byose bazanibanda ku kwihuriza hamwe bakagirana ubumwe ku buryo bazajya bakorana imirimo yose kandi mu rukundo.


text:
Sobanukirwa n’uburyo botsa runonko
“Runonko” ni uburyo bwo kotsa ibintu bitandukanye cyane cyane ibinyamafufu hakoreshejwe ibinonko, bigakunda gukorwa n’abana bato cyane cyane ku gihe cy’Icyi.
Ugiye kotsa runonko abanza kubaka igisa n’inzu (akazu gatoya) akoresheje ibinonko cyangwa ibisinde akagasigira umwanya umuntu yagereranya n’umuryango yarangiza agacana muri ka kazu kugeza bya binonko byubatse ka kazu bishyushye cyane kuburyo umuntu atabifatisha intoki.
Iyo ibyo birangiye, ufata ibyo ugiye kotsa (ibijumba, amateke, imyumbati ….) ukabishyira muri ka kazu hanyuma ugakubita bya binonko ukabisandariza kubyo ushaka kotsa.
Iyo ibyo birangiye ufata agataka (itaka) gakeya ukarenza hejuru ya bya binonko maze ukikomereza akazi ugategereza igihe bihira.
Mu kumenya ko byahiye bamwe bategereza igihe kiri hagati y’isaha n’isaha n’igice. Hari nabahitamo gukoresha ikimenyetso kibereka ko byahiye. Bafata ikoma ry’insina ritoshye bakarishyira hejuru ya kagataka maze bakagerekaho akantu kugira ngo ridatwarwa n’umuyaga.
Iyo rya koma ryumye kuburyo urikoraho rikavunguka bitewe n’umuka ushyushye warizamukiyeho, uwokeje ahita amenya ko ibyo yokeje byamaze gushya (aha ariko ushobora kwibeshya igihe washyize itaka ryinshi cyangwa ricyeya cyane hejuru ya bya binonko).
Hamwe na hamwe mu byaro byo mu gihugu cyacu hari abana bacyotsa runonko ariko kubabona ni nk’imbonekarimwe kuko bitagikorwa cyane kubera iterambere rigezweho, ndetse na bimwe mu bikorwa byatumaga urubyiruko ruhurira ku misozi (nko kuragira, gukina karere n’ibindi) bitagikunze kuboneka mu Rwanda.
Ernest Kalinganire


text:
Umuhanzi umwe yigeze aririmba ngo burya urukundo ni indwara kandi itavuwe yakwica nk’izindi zose. Nubwo mpereye kukuvuga urukundo nk’indwara nyamara sicyo ngamije nashakaga kwerekanako mu ruhande rumwe umuntu iyo abuze urukundo abirwara naho uwa zimaniwe urukundo n’uwo yihebeye rukamukiza ibikomere byo mu mutima. Biragoye gukundwa udakunda ,kuberako icyo umuntu abibye aricyo asarura.
Iyo umuntu atakaje urukundo abihirwa n’ubuzima naho uwahawe urukundo we abona ntakindi cyarumurutira. Abantu benshi bafite ibikomere kuko babanje guhura n’abatakira urukndo rwabo, babakinishiriza amarangamutima, hari benshi biyahuye kubera kubura urukundo, abandi babivuyemo iby’urukundo hari n’abahisemo kwica ababanze. Ibi byose tuvuze haruguru bikubiye mu rusobe rw’imbaraga z’urukundo.
Hari ikintu Bibiliya ivuga ku rukundo, ishaka kwerekana uko imibanire hagati y’abantu n’abandi yakagenze. “Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza, ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, ntirwishimira gukiranirwa kw’abandi ahubwo rwishimira ukuri, rubabarira byose, rwizera byose, rwiringira byose, rwihanganira byose.” 1Abakorinto 13:4-7
Abahemukiwe n’abo bari barihebeye usanga aribo bavuga ngo, ahaaaaaaaaaaaaah, apuuuuuuuuh nta rukundo rukibaho nyamara uku siko kuri, ukurundo ruracyariho kandi hari n’uburyo bwo kubungabunga urwo rukundo. Hari ikintu dukwiye kumenya, ni uko satani atajya anyurwa no kubona abakundanye bizira uburyarya. Gusa hari nabibwirako bakunda by’ukuri wareba ugasanga bihabanye n’ukuri ku rukundo.
Dore bimwe mubyo wakwiyumvamo ukamenyako ukunda urukundo ruzima nkuko Bibiliya ibivuga, Wasanga utabifite ukabiharanira.
•Urukundo nyakuri rurihangana: Urukundo nyakuri rugira umutima wihangana cyane mu bihe bigoye kubyihanganamo.
•Urukundo rugira imbabazi: Urukundo nyakuri rugira umutima wihangana, rubabarana n’ubabaye kandi rwishimana n’uwishimye,rubabarira byose.
•Urukundo rurihangana: Urukundo nyakuri rwihanganira umubabaro ndetse no kurengana, mbese umuntu ufite urukundo nyakuri ntabwo ajya arakara ngo yiyirize umunsi.
•Urukundo ntirugira inzika: Urukundo nyakuri ntirugirira inzika abandi bantu,rubihanagura vuba mu mutima, ntirwongera gutekereza ikibi rwakorewe.
•Urukundo nyakuri rwemera gukosorwa: Umuntu ufite urukundo nyakuri iyo ukoze ikosa aremera agasaba imbabazi akemera gukosorwa ntiyikanyize cg ngo yihagarareho.Rukunda amahoro. 1Abakorinto 13:4
•Urukundo rurubaha: Urukundo nyakuri rurubaha ntabwo rukoza isoni, ruharanira iteka guhesha agaciro uwo mukundanye.
•Urukundo nyakuri ntirwirebaho ubarwo: Urukundo nyakuri buri gihe rutekereza ku bandi, ufite urukundo nyakuri arazirikana, anezezwa no kubona uwo akunda amerewe neza kubwe,rusangira byose.
•Ukundo nyakuri ruvugisha ukuri: Ntabwo waba ufite urukundo nyakuri ngo wifuze kubeshya, iteka uwo ukunda umubwiza ukuri kabone naho waba wamukoshereje birakwiye kwemera kuvugisha ukuri ugasaba imbabazi nawe iyo agukunda arakwihanganira.
•Urukundo nyakuri rurizera: Icyizere ni ikintu gihenze, abenshi kubera ibikomere usanga bigoye kugirira abo bakunze icyizere, nyamara na none iyo utagiriye umuntu icyizere mu gihe nta kibi uramufatiramo kabone nubwo waba warakimufatiyemo ni byiza kubabarira. Icyizere gituma nawe ubwawe utuza mu mutima ntuhore uhagaritse umutima.
•Urukundo nyakuri ntirucika intege: Akenshi ntabwo mu rukundo hajya haburamo kirogoya, kuko turi abantu. Usanga hari abazana amagambo akenshi Atari ni ukuri ariko se byaba ari ukuri gushwanisha abakundana byatanga musaruro ki ? Ntawo! Gusa kwiyemeza gukunda ni urugendo rutajya rurangira. Usibye nubwo mwaba mudakundanye nta gihe abavuga batazavuga.
•Urukundo nyakuri rugusunikira ku Mana: Urukundo rwukuri si urugukura ku Mana, iyo mukundanye n’umuntu ni byiza gutekerezako nyuma musoje ubuzima bwo mu isi cyangwa mu rukundo jya uzirikana ko ibintu byose Imana irimo bigira gahunda yo kuyubahisha.
Imana ikomeze igufashe kugira urukundo nyakuri.


text:
MINEDUC ntizihanganira abazamura amafaranga y’ishuri uko bashatse-Dr. Mutimura
Yanditswe na MUGISHA BENIGNE
Minisitiri w’Uburezi Dr Mutimura Eugene aratangaza ko abayobozi b’amashuri bazamura amafaranga y’ishuri bitari mu bwumvikane bw’ababyeyi batazihanganirwa.
Nk’uko Dr. Mutimura yagarutse ku bugenzuzi bwakozwe mu bigo by’amashuri, bimwe mu byabuvuyemo bikaba byaratumye hari amashuri abuzwa gutangira by’agateganyo, yanavuze ku bayobozi birirwa bazamura amafaranga y’ishuri nta bwumvikane bw’ababyeyi n’abahora basaba ababyeyi amafaranga atagira aho yanditse.
Yagize ati: “Tumaze iminsi dukora ubugenzuzi bugamije kunoza isuku, imyigire n’imyigishirize n’ibindi ariko ntituyobewe ko hari amashuri afite imiyoborere mibi, aho abayobozi bahora basaba ababyeyi amafaranga atagira icyo ashingiyeho cyangwa bakongeza amafaranga y’ishuri nta mpamvu zigaragara zumvikanyweho n’ubuyobozi bw’ishuri n’ababyeyi.”
Avuga ko amakosa nk’ayo yinjira mu miyoborere mibi y’ishuri, ni mu gihe iyi Minisiteri idahwema gushishikariza abayobozi gushimangira imiyoborere myiza mu bigo bayobora.
Ati: “Tujya twumva abayobozi b’amashuri basaba ababyeyi amafaranga yo kubaka uruzitiro imyaka 10 ikarangira urwo ruzitiro rutarubakwa, ibyo na byo tugiye kubihagurukira mu gihe cya vuba kuko bidakwiye ko ababyeyi batanga amafaranga kandi icyo yatangiwe ntigikorwe.”
Avuga ko hari amabwiriza ahari ashingirwaho mu kongera amafaranga y’ishuri cyangwa mu gusaba ababyeyi kugira amafaranga batanga, nk’imyanzuro yaturutse mu nama z’ababyeyi igashyirwaho umukono na komite zabo.
Minisitiri w’Uburezi yagarutse no ku mashuri ahora azamura agahimbazamusyi ababyeyi bemeye, avuga ko ibyo na byo bitemewe kuko agahimbazamusyi gaturuka ku bwumvikane bw’ababyeyi n’ubuyobozi bw’ishuri binyuze mu nama zibahuza.
Ati “Amashuri ahora azamura agahimbazamusyi kemewe n’ababyeyi nayo turayazi, ibyo byose turabikurikirana kandi mu gihe cya vuba tuzabiryoza ababikora.”
Ababyeyi na bo bemeza ko ubuyobozi bw’amashuri buhoza ababyeyi ku nkeke y’amafaranga, kongeza ay’ishuri no kuzamura agahimbazamusyi impande zombi ziba zaremeranyijwe.
Mukantaganzwa Fortunée ni umubyeyi, agira ati: “Ni byo koko Minisiteri yari ikwiye kuturengera, usanga abayobozi b’ibigo bahora badusaba amafaranga tutazi icyo agiye gukora, cyangwa bakaduturaho ibyemezo bafashe tutabizi tutanagize n’uruhare rwo kubifata.”
Avuga ko nta mubyeyi kuri ubu utazi ko agahimbazamusyi ka mwarimu ari ngombwa ariko ikibazo ni uko bashaka kubigira itegeko no kugena bo ubwabo uko kagomba kuba kangana.
Mukantaganzwa asaba Minisiteri y’Uburezi kurengera ababyeyi muri ibyo bibazo bahura na byo, bityo amafaranga y’ishuri age atangwa, ni biba ngombwa ko yongezwa babikorere inama babyemeze, kimwe n’agahimbazamusyi cyangwa andi mafaranga yakenerwa mu burezi bw’abana babo.
Karemera Nathan, na we ni umubyeyi, aranenga amashuri ya Leta usanga asaba amafaranga y’ishuri byavugwa ko atumbagiye mu gihe hari andi usanga afata abana neza kandi asaba ikiguzi cy’uburezi kiri mu rugero.
Ati “Ni gute ishuri rya Leta rihemberwa abarimu, rigahabwa ibitabo n’amafaranga afasha mu mikorere y’ubuyobozi ndetse n’afasha kugaburira abanyeshuri, ariko ugasanga amafaranga y’ishuri ari 110 000 by’amafaranga y’u Rwanda cyangwa ari hasi gato, ugasanga irindi shuri nk’iryo ryishyiraho amafaranga y’u Rwanda atarenga 60 000?”
Uyu mubyeyi asaba Minisiteri y’Uburezi gukurikirana no kugenzura ko abayobozi b’amashuri batinjiye mu bucuruzi bitwikiriye inshingano zabo cyangwa kugenzura niba batarimo gushaka indonke bunama ku babyeyi nk’abaturage b’igihugu.


text:
Muri iyi minsi bivugwa ko ubuzima bwahindutse mu ngeri zose,kandi ni koko iterambere ririgaragaza mu bice byose. Nubwo bimeze bitya ariko abashakanye kwishimira ibi byiza biragoye kuko ngo ibishuko byragwiriye. Abagore n’abagabo bitana ba mwana ariko cyane cyane isenyuka ry’ingo rimaze gukaza umurego ryitirirwa abagore cyane cyane.
Mperutse kujya gusura umuvandimwe mu bice bya Kimironko aho bita kwa Nayinzira,ariko natashye amasaha y’umugoroba.
Nagiye gutega imodoka ngo ntahe Kimihurura ariko namwe murabizi umurongo w’abagenzi ba Kigali mu masaha y’umugoroba sinashoboye guhita nyibona.
Gusa nyuma gato haje akavatiri (voiture),jyewe n’abandi bagabo 3 nundi mugore umwe tuyinjiramo kuko nyirayo yavugaga ko ashaka uwo yafasha urugendo.
Tugitsimbura nibwo ikiganiro cyatangiye, sinzi uko twageze mu birebena n’imibanire y’ingo bitewe n’umukobwa twari tunyuzeho yambaye akajipo kagufi batangira kuvuga bati dore rero aho ingo zihera zisenyuka. Bati:"Nkuriya se wamuzana mu rugo ngo azubake koko?"
Nubwo umudamu twari kumwe yavugiraga uwo mukobwa agahamya ko ashobora kwitwara neza ubwo azaba ashatse, wumvaga abagabo turi kumwe bavugana agahinda cyane cyane bagatanga ingero ku ngo zabo.
Umwe muri bo ati:" Agahinda kagiye kuzanyica neza neza. Umugore w’iki gihe uritanga ugakora uko ushoboye ukamwitaho, ariko rwose ugatangazwa no kubona afite umugabo wundi wita ku musatsi we, akagira undi wita ku nzara, umugurira ibigezweho n’abandi. Ubu se umugore wanjye hari cyo ntamukorera, kuki abirengaho?"
Nagendaga nicecekeye ariko nteze amatwi iki kiganiro ariko umwe ahita ampindukirana ati "Ese ko utavuga bene utu dusore tuturumbiriza abagore?"
Akomeza kumpata ibibazo ati:" Tinya Imana, uko ungana uko umaze kuryamana n’abagore bangahe bafite abagabo?"
Nahise ngwa mu kantu kuko nakekaga ko bidashoboka ko umugore w’umugabo yaca inyuma umugabo we kubera umwana w’umuhungu.
Cyakora namukuriye inzira ku murima mubwira ko nta mugore ndaryamana nawe nubwo atanyuzwe.
Umwe muri bo abonye ko ntanyuzwe ati "Ufite umukobwa mukundana?" Nti "Ndamufite" ati " Niba ushaka kwemera neza ibyo nkubwira mpa nimero ye nkwereke muhamagare mubeshyabeshye urebe ko aka kanya adafata aka moto akaza kundeba kandi ninshaka arandaza."
Ubwoba bwaranyishe cyakora aho twari tugeze aho twajyaga mpita mva mu modoka umugabo akomeza kumpanura ambwira ko niba niringira ko mfite umukunzi ntacyo mfite cyo kwirata kuko uwabishaka wese yamutwara aho ashaka kandi akagaruka akitwa uwange.
Nahise nerekeza imuhira ariko ngenda numva natunguwe cyane bintera kwibaza ikibazo kigira kiti " Ese ari abagore n’abagabo bubu ni bande bashukika cyane, bigatuma ingo n’inkundo zisenyuka buri munsi?"


text:
intercession
IRIBURIRO
Intercession(abinginzi) ni itsinda ry’abanyamasengesho bakorera umurimo wo gusenga muri CEP UR Nyarugenge. Ryatangiye ahagana mu mwaka wa 2005 nyuma y’ishyirwaho rya CEP KIST-KHI. Batangiye ari abantu bake cyane kubera hari mu itangira basengera umurimo w’Imana muri CEP KIST KHI ariko Imana ikabana nabo. Uko imyaka yagiye ihita Imana yagiye ibagura, kugeza ubu rikaba rifite abanyamuryango bagera muri mirongo itanu (50). Batangiye batagira ahantu hagutse ho gusengera nyuma Imana izagutanga icyumba i Nyarugenge aho bakorera buri wa gatandatu kuva i saa moya z’umugoroba kugera i saa saba z’ ijoro (7:00’-1:00’).
Kuba umunyamuryango wabo bisaba kuba wiyumvamo umuhamagaro wo gusenga kandi ukaba umuntu witangira umurimo w’Imana uwusengera ndetse ufite ubuhamya bwiza.
INTEGO
Kubera maso umurimo w’Imana buri munsi muri CEP UR Nyarugenge muburyo bw’amasengesho ndetse no gufasha abanyamuryango ba CEP UR Nyarugenge gukura mu buryo bw’umwuka.
- ICYEREKEZO CY’ITSINDA (VISION)
Kwerekana Yesu Kristo mu ruhando rw’abiga n’abize mu mashuri makuru na Kaminuza no hanze yazo binyuze mu gusenga no mumbuto abanyamuryango berera aho bari hose.
INSHINGANO
- Intercession ifite munshingano zayo gusengera umurimo w’Imana muri CEP UR Nyarugenge, ibikorwa byose bikorerwamo ndetse n’ibiteganywa gukorwa.
- Isengera andi mashami akorera muri CEP UR Nyarugenge kugira ngo imirimo yayo matsinda igende neza.
- Yesu abwira umusamariyakazi ati: ariko igihe kiraje kandi kirasohoye ubwo abasenga by’ukuri basengera Data mukuri no mu mwuka, kuko Data ashaka ko bene abo aribo bamusenga, Imana ni umwuka n’abayisenga bakwiriye kuyisengera mu mwuka no mukuri’’YOHANA 4:23-24.
- Nkuko yesu yabivuze; Gusenga niryo shingiro ry’ibintu byose dukora mu murimo w’Imana, iyo dusengeye mu kuri no mu mwuka Imana irabikora kandi igashyigikira umurimo wayo.
Tubahaye ikaze mwese kdi tunejejwe no kubana namwe muri iri shami rishinzwe amasengesho kugirango mu kubikora mu mwuka no mu kuri nkuko Yesu abidusaba bizadufashe kuguma mu mwanya atwifuzamo no gusohoza icyo yaturemeye(abefeso2:10) kugirango tugisohoremo turi amahoro azanatwishyire nta kizinga.
N


text:
Burera: Bavoma ibirohwa kubera kubura amazi meza
Abaturage bo mu murenge wa Kagogo mu karere ka Burera baratangaza ko ikibazo cyo kutagira amazi meza n’igiciro cyayo kiri hejuru ari inzitizi ku buzima bwiza.
Abaturage bo mu tugari twa kiringa na kabaya mu murenge wa kagogo nibo bafite ikibazo cyo kutagira amazi. Bemeza ko abenshi bivomera ibirohwa by’imigezi yiroha mu kiyaga cya Burera abandi bakaba bamenyereye kuvoma amazi y’icyo kiyaga.
Abaturage bagira bati “twe dushaka amazi cyane, muri iyi midugudu yose ntamazi dufitemo, twe tuvoma mu kiyaga cya burera, abandi tukivomera ibirohwa cyangwa amazi ari gutemba”. bakomeza bavuga ko bishwe n’inzoka, ibi bikaba biterwa no kuba bamwe usanga bogereza bakanakorera bimwe mubikorwa haruguru abandi bo hepfo bakaba ariyo bakoresha mungo zabo, ibi bikaba bitera benshi indwara zikomoka ku mazi mabi.
Kanakuze Perepetuwa n’umukecuru w’imyaka 64 yaragize ati“urabona ndi mukuru aha hantu nta mazi meza yigeze ahagera kuva mu myaka mirongo itandatu ishize ,Leta rwose nidutabare ikore ibishoboka tubone amazi meza”.
Kubera imiterere y’aka gace kagizwe n’imisozi miremire ntibyorohera abatuye mu mpinga kubona amazi, kubera ko bibasaba kwiyuha akuya bajya cg bava kuvoma amazi.
Bamwe kuvoma babihinduye ubucuruzi
Kubera imbaraga nyinshi abavoma bakoresha, usanga abanyantege nkeya bitabaza abavomyi kugirango babavomere amazi ubundi babishyure.
Karasira Daniel ni umugabo uri mu kigero cy’imyaka 50, avugako ubu ijerekani imwe y’amazi igeze ku mafaranga 150, ngo aya kandi kuyigondera si besnhi babishoboye.
Aragira ati:” aha rwose umuntu udafite ingufu ntagire n’amafaranga kubona amazi iwe mu rugo ni nk’umugani, kuko utishyuye ukuvomera nta handi wakura amazi”. Akomeza avuga ko abavomyi nabo kubera umubare munini w’abakenera kubatuma amazi usanga igiciro cy’ijerekani imwe gihora gihindagurika.
Daniel ati ati” Kubera imbaraga nyinshi bitwara, abajya kuvoma mu mibande no ku kiyaga usanga amazi ahenze kurusha umunyu kuko ijelikani badatinya kuyigurisha 150 muri uyu murenge wacu ugizwe n’icyaro”.
Uburemere bw’icyo kibazo cyo kutagira amazi meza kuri bamwe mu baturage b’umurenge wa kagogo bunashimangirwa n’ubuyobozi bwawo. Umunyamabanga nshingwabikorwa wawo Butoyi Louis avuga ko ari ikibazo gikomeye, ko hakwiye intege za benshi kugirango bibashe gukemuka.
Butoyi Louis atangaza ko nubwo bimeze bityo ariko ngo abaturage bashonje bahishiwe kuko ijwi ryabo ryumviswe n’akarere kagashyira icyo kibazo ku rutonde rw’ibigomba gukemurwa vuba.
Aragira ati” iki ni ikibazo kidukomereye kuko gitera imibereho mibi abaturage cyane cyane abaturiye umupaka mu duce nka Kiringa ndetse na za Kabaya, ariko rero hari icyizere kuko ubuyobozi bw’akarere bubizi kandi bwabishyize mu by’ibanze bizitabwaho”.
Mu rwego rwo kwirinda indwara zishobora gukomoka ku mazi mabi, ubuyobozi bw’umurenge wa Kagogo bugira inama aba baturage kujya banywa amazi babanje guteka mu gihe hagishakishwa ibisubizo birambye bijyanye no kubagezaho ibikorwa remezo birimo n’amazi meza.
Uwambayinema Marie Jeanne


text:
Umuririmbyi, Umusizi, Umukinnyi w’Ikinamico wateje imbere ubuvanganzo mu Rwanda, Rugamba Sipiriyani n’umuryango we bagiye kwibukwa mu birori bikomeye bizaririmbwamo n’umwuzukuru wabo witwa Tania ubarizwa muri Leta zunze ubumwe za Amerika.
Ibi birori byahawe insanganyamatsiko igira ati “Sipiriyani na Daforoza Rugamba, abahamya b’urukundo”. Byateguwe n’Umuryango wa Rugamba Sipiriyani ufatanyije na Communaute de l’Emmanuel, CECDYDAR, Itorero Amasimbi n’Amakombe na Chorale Rugamba.
Ibirori byo kwibuka Rugamba n’umuryango we bigizwe n'indirimbo,
imbyino, umudiho bikomoka kuri Rugamba, bikajyana n’ubuhamya.
Muri uyu mwaka byahawe umwihariko kuko hari abaririmbyi basanzwe bazwi nka Mariya Yohana, Ngarambe François-Xavier, n'ukibyiruka Rugamba Tania.
Tania ni umwuzukuru wa Cyprien na Daphrose Rugamba, akaba ari umukobwa w'imfura y'umuhungu w'imfura ya Rugamba. Yiga muri Leta zunze ubumwe za Amerika, asanzwe ari n’umuhanzikazi.
Ni ibirori biba ngaruka mwaka tariki 15 Kanama 2019. Ibi birori bizatangira saa saba z’amanywa (13h:00”) aho hazaba Misa yo kubasira muri Chapelle ya Saint Paul. Saa cyenda (15h:00’), igitaramo kibere muri Salle ya Saint Paul.
Rugamba Sipiriyani yagize ati “Niba ndagije ibyo gusaza muzavune sambwe musanze imigara, mwirinde amarira mu ngamba z’inganji. Nanjye ubwo nzagenda nkeye. Ijuru ndyinjiremo mpamiriza.”
Gahunga y’igitaramo cyo ku wa 15 Kanama 2018:
Igice cya I: Indirimbo Inkubito y’Icyeza (Amasimbi n’Amakombe); Inzozi narose, Bana b’u Rwanda, Isengesho, Akagoma, Akanigi kanjye (Abakobwa), Imihigo y’Imena (Abahungu)+Minega, Indirimbo y’abana ba CECYDAR (Urukundo).
Igice cya II: Nyuma y’Ijambo ry’ikaze rya Rugamba Olivier hazakurikiraho indirimbo Ramba (Amasimbi n’amakombe); umubyeyi mu bana, nta kivurira, intambwe y’intore (Abana b’abahungu), indirimbo za chorale Rugamba, indirimbo ya Ngarambe Francois na Tania Rugamba, Ubuhamya (Kayigumire Albert)
Igice cya III: Nyuma y’Ijambo ry’Umushyitsi Mukuru hazakukiraho indirimbo ya Chorale Rugamba, Ntawe ukwanga (Amasimbi n’amakombe), umwirongi (urumenesha), amakombe y’u Rwanda+umuti w’ubutindi, indirimbo ya Mariya Yohani, Intore, umwanzuro, gufata amafoto y’urwibutso.
Hateguwe ibirori byo kwibuka Rugamba Sipiriyani n'umuryango we


text:
Umwe mu myanzuro yafatiwe mu nama yabaye tariki 9 Nyakanga 2018 ihuje abayobozi bakuru muri MINEDUC, MINALOC, Intara n’uturere hagamijwe kureba ibyateza imbere ireme ry’uburezi, ujyanye no kubuza abarimu kwinjirana telefone mu ishuri ntiwakiriwe neza n’abarimu kuko basanga bisa no kwivuguruza.
Nk’uko bigaragara mu ibaruwa ya tariki 11 Nyakanga 2018 NONAHA.com iftiye kopi, umuyobozi w’akarere ka Rulindo yandikiye imirenge mu rwego rwo gushyira mu bikorwa iyi myanzuro, yagize ati “Nta telefone zemewe mu mashuri, nta Munyeshuri wemerewe gutunga Telefone ku ishuri kandi nta mwarimu wemerewe kwinjirana Telefone mu ishuri, uzarenga kuri iri bwiriza azafatirwa ibyemezo.”
Bamwe mu barimu bavuga ko babona uyu mwanzuro usa no kwivuguruza dore ko ngo no mu byo bigisha harimo abakenera telefone, umwe muri bo wigisha mu rwunge rw’amashuri rwa Burega muri Rulindo ariko utarashatse ko dutangaza amazina ye agira ati “uyu mwanzuro urimo kwivuguruza, mu mwaka wa 2009 batanze telefone zo kwigishirizaho mu ishuri mu mashuri abanza, uyu mwaka umushinga w’Abongereza witwa BLF (Basic Learning Foundation) na wo utanga izindi zizajya zifashishwa mu masomo, sinibaza ukuntu ireme barishakira muri telefone”.
Uwitwa Theoneste Mutemberezi ukorera mu rwunge rw’amashuri rwa Burehe muri Rulindo, agira ati "mbona telefone kuyifashisha mu ishuri nta kibazo, doreko hari na gahunda yo gushyiraho Smart Classroom, nyikoresha nk’inkoranyamagambo, kuko gucakanyura mu bitabo bitwara umwanya munini, wenda izitari Smartphone zo zabuzwa kujyanwa mu ishuri, ariko Smartphones zo zikora byinshi".
Umwarimukazi wo mu rwunge rw’amashuri rwa Butangampundu we yagize ati “Telefone niyo nkoresha nk’inkoranyamagambo ndayikenera cyane iyo ndimo kwigisha, kuko nigisha ibinyabuzima n’ubutabire hari ibinyisoba ndi mu ishuri nkayiyambaza, ahubwo baduhe murandasi ihoraho, kandi bituma ntata igihe njya gushaka ibyo nifashisha mu isomo”.
Umunyamabanga wa Leta muri Minisiteri y’Uburezi ushinzwe amashuri abanza n’ayisumbuye, Munyakazi Isaac, avuze ko uyu mwanzuro atawuzi uwafashwe ari urebana n’abanyeshuri, ati "Uwo ntawo nzi, icyo twemeje ni ibirebana n’abanyeshuri, cyakora icyo nemera ni uko nta mwarimu wemerewe kuvugira kuri telefone igihe ari mu ishuri".
Kubuza telefone mu kazi abakozi ba Leta byatangiriye ku baganga, ni icyemezo cyafashwe na Minisiteri y’Ubuzima ndetse gitangira gushyirwa mu bikorwa muri Werurwe 2017.
Ibaruwa y’ubuyobozi bw’akarere ka Rulindo isaba gushyira mu bikorwa imyanzuro


text:
TECHNOLOGY
Kigali: Abatega Taxi Voiture bazajya bishyura hakoreshejwe ikoranabuhanga
319 total views, 3 views today
Sosiyete Yego Innovision Ltd, ifite serivisi y’ikoranabuhanga mu gutwara abagenzi kuri moto (Yegomoto), yatangije ku mugaragaro uburyo abatega Tax Voiture bazajya bishyura bakoresheje utumashini tw’ikoranabuhanga hagamijwe kwirinda kugendana amafaranga.
Ku wa Kane tariki ya 27 Nzeri 2018, nibwo Yego Innovision n’urwego ngenzuramikorere (RURA), byatangije gahunda ya YEGOCABS, ifasha abagenzi kwishyura tax voiture bakoresheje imashini.
Ubuyobozi bwa Yego Innovision, buvuga ko izi mashini zizafasha abashoferi kwiteza imbere ndetse zizanorohereza abagenzi kugabanya ingendo bakoraga bajya gushakisha tax voiture aho zisanzwe zihagarara.
Buvuga ko abantu bashobora kwishyura tax voiture bakoresheje Mobile Money ariko mu Cyumweru kimwe n’umurongo wa Airtel na Tigo nawo uzaba watangiye gukoreshwa
Izi mashini zitandukanye n’izari zisanzwe zakoreshwagwa muri tax voiture cyane ko zizafasha abagenzi kujya bariha ibirometero bagenze batarinze guciririkanya ibiciro n’abashoferi, zikaba zinafite ubushobozi bwo kugaragaza umushoferi utwaye imodoka n’imyirondoreye n’ibindi.
Umuyobozi Mukuru wa Yego Innovision Limited, Karanvir Singh, yagize ati “Mbere tax zigeze kugira utumashini ariko utwa mbere ntitwakoraga byinshi nk’utu twacu kuko twabaraga urugendo gusa, mu gihe utwacu dufite bateri, umugenzi yakoherereza umushoferi ubutumwa bugufi cyangwa kumwishyura mu buryo bwo kutagendana amafaranga mu ntoki n’ibindi.”
Yongeyeho ko nta mugenzi uzongera kugira ikibazo muri tax voiture kubera ko abashoferi imyirondoro yabo yose iba igaragara muri utwo tumashini
Umuyobozi w’Ishami rishinzwe gutwara abantu n’ibintu muri RURA, Emmanuel Asaba Katabarwa, avuga ko utu tumashni tuzatuma nta mugenzi wongera gucibwa amafaranga menshi.
Yagize ati “Izi mashini zizakemura byinshi kuko murabizi abashoferi iyo babonye umuntu wambaye ikoti nk’iri ryanjye cyangwa umuntu ufite urundi ruhu n’umurwayi warembye ko bahita bongera ibiciro, ariko izi mashini zizakemura icyo kibazo kubera ko azajya ariha ibirometero yagenze.”
Yongeyeho ko izi mashizi zizatuma abashoferi ingendo bakoraga ziyongeraho 30% kuko abagenzi batazajya babasanga aho baparika cyane ko ushaka imodoka azajya ahita abahamagara.
Umushoferi witwa Maniraguha Pascal, avuga ko bishimiye iyi gahunda cyane ariko agaragaza ko bafite imbogamizi z’uko interineti izajya ibatenguha.
Yagize ati “Ni byiza kuko bizihutisha akazi,ariko twibaza uko tuzajya tubigenza igihe interineti yabuze kuko nayo ni imwe mu ikunze kudutenguha.”
Uzajya akenera tax voiture azajya ahamagara kuri 9191 kugira ngo ahabwe umwirondoro w’umushoferi uje kumutwara.
Mu mezi abiri gusa iyi serivise imaze igeragezwa abashoferi 858 nibo bamaze kwiyandikisha mu gihe imodoka 734 arizo zimaze gushyirwamo utu tumashini.
Leave a Reply
Leave a Reply
Mwamba.rw
Mwamba.rw is website that provides you with the latest Celebrity news, Politics, showbiz especially from all nation of E.A.C and all World in General.